








GLASOVIR 

U 

MODEMOM 

ŽIVOTO 


RADIO-KLAVIR, KOJIM RADIO-S L U Š A Č MOŽE 
SAM PRATITI NA GLASOVIRU PJESMU ILI 
SVIRKU PRENOŠENU RADIJEM 
To je engleski izum, te je u taj radio-klavir ugrađen još i 
gramofon 

Slika dolje: 

IZ DOBA DJETINJSTVA GLASOVIRA: LOTTA 
SVIRA WERTERU 

Prema Goetheovu romanu w Werther - naslikao Kaulbach 




GLASOVIR S UREĐAJEM, KOJIM SE POSTIZAVAJU 
KOD SVIRANJA ČETIRI RAZNE BOJE GLASA 


Glasovir je glavni posrednik glazbene kulture u svim našim 
građanskim kućama. Već u doba glazbenih klasika na prijelazu 
između 18. i 19. stoljeća glasovir u svom starom obliku stupa 
sve jače na glazbeno poprište. Beethoven ga je svojim Sona- 
tama uzdigao na vladarsko dostojanstvo među ostalim glazba- 
lima. A onda dođoše Chopin i Giszt, koji ga svojim divot-dje- 
lima ponesoše u triumfu kroz romantičku i probuđenu Evropu. 
Uz Poljaka Chopina iskazaše mu u slavenskom svijetu nepro- 
cjenjivu službu Čeh Smetana i us Skrjabin. Dođoše i drugi iz 
sviju kulturnih naroda. .1 skladatelji i virtuozi i glazbeni ama- 
teri, povueni u tišinu svoga doma, priklonile se glasoviru, 
dočaravajući na njem čare golemoga glazbenoga carstva. A 
danas moderna tehnika traži glasoviru novih mogućnosti, koje 
samo još više učvršćuju njegov položaj u dosadašnjem glazbe- 
nom svijetu. 

PAPA PRESELIO IZ RIMA 


Početkom ovog mjeseca zbio se događaj, ka- 
kav današnji naraštaj ne pamti: Papa od 2. kolo- 
voza nije u Rimu, iselio se na neko vrijeme iz 
Vatikana, nastanio se izvan Vječnoga Grada. Ta 
vijest zvuči zaista kao prava senzacija, a kao ta- 
kva se razglašena novinama proširila i po svem 
svijetu. Ne znamo sebi zamisliti, kako je ono bilo 
prije sedamdesetak godina, kad je Papa Pio IX., 
sve dok nije ujedinjenjem Italije izgubio svoju 
državu, putovao po raznim stranama kočijom, a 
poslije i željeznicom, što ju je dobio na dar od 
francuskoga cara Napoleona III., putovao po svo- 
joj državi, koja je tada obuhvatala dobar dio 
srednje Italije, ostavljajući svoje sjedište Rim i 
na duže vrijeme. Još manje sebi možemo predo- 
čiti, kako je bilo, kad su Pape znale poći na put 
i izvan svoje države, izvan Italije. Nama je sama 
predodžba Pape tako nerazdruživo vezana uz 
Rim, uz Vatikan, u kojem su petorica Papa od 
g. 1870. do 1929. sjedjeli kao zatočenici ne pre- 
lazeći praga vatikanskoga, te nam je neobično 
čudno, što smo eto doživjeli i vrijeme, da je Papa 
ovog ljeta na dva mjeseca otputovao iz svoga 
sjedišta, da ljetuje u svom ljetnom dvorcu Ca- 
stel Gandolfo udaljenu oko 25 km od Rima. I 
tako se svi sada mnogo zanimaju za to sadanje 
ljetno sjedište Papino, kojemu se ime doduše 
već dvije-tri godine u novinstvu spominjalo, ali 

0 kojem ipak malo tko šta više zna. 

Rim leži u krasnoj krajini klasične ljepote: ime 
joj je Campagna. Okružena je sa sjevera, istoka 

1 juga gorama. Skupina gorja na jugu zove se 
Albansko gorje. Uz to gorje prislonilo se i pa- 
pinsko ljetovalište Castel Gandolfo. To gorje je 
već u doba starih Rimljana bilo ljetno stjecište 
bogatih stanovnika Rima, koji su se za ljetne 
žege povlačili amo u bujnu vegetaciju i na svje- 
ži gorski zrak. Tu su i danas krasna mjesta Fras- 
cati, Marino, Albano Ariccia, Nemi i druga, koja 
uz papinski Castel Gandolfo beru hvalospjeve 
sviju onih, što ih put nanese amo, da se kraj mo- 
drih jezera i u hladnoj sjeni kestenova naužiju 
prirodnog čara kao malogdje drugdje. 

Tu je stari kraj Lacij, iznad kojeg se izdiže 
čunjovita gora Monte Cavo, visok 949 metara. 
U staro rimsko doba je na toj gori bilo svetište 
Jupitra Lacijalskoga, do kojega je išla t. zv. Po- 
bjedonosna cesta (Via triumphalis). Kasnije je tu 
bio samostan pasionista, a sad je tu gostionica. 

Pod tom gorom, kojoj obronak pokrivaju vino- 
gradi i šume kestenova, smjestilo se u kraterskoj 
dubini Albansko jezero, koje zauzima prostor od 
kojih 400 hektara, a dubina mu je i preko 160 
metara. Na jugozapadnoj obali tog jezera smje- 
stilo se mjestance Castel Gandolfo s krasnim pa- 
pinskim ljetnim dvorom, s kojega je najkrasniji 
pogled na Albansko jezero. 

Današnje mjesto Castel Gandolfo, iako je tu 
nekoć rado boravio još rimski car Domicijan, 
nastalo je u 12. stoljeću. Tu je tada đenoveška 
obitelj Gandolfa podigla svoju utvrdu. U svjet- 

Slika desno •* 

DIO VRTA PRED PAPINSKIM DVORCEM GANDOLFO 


skom ratu istakao se jedan talijanski general, po 
imenu Gandolfo, koji je kasnije postao vrhovni 
zapovjednik fašističke milice: dakle ime Gan- 
dolfo javlja se do današnjeg doba kao talijansko 
porodično ime. Međutim Castel Gandolfo bio je 
samo jedno stoljeće u vlasti porodice Gandolfa. 
Već u 13. stoljeću prešao je u vlasništvo zlogla- 
sne obitelji Savella, koja ga je držala puna tri 
stoljeća. Kad su u 16. stoljeću radi dugova Sa- 
velli morali prodati Castel Gandolfo, kupio ga 
je Papa Klement VIII. (1592. do 1605.). Otada 
sve do danas Castel Gandolfo je papinsko vlasni- 
štvo. Papi Urbanu VIII. (1623. do 1644.) to se 
mjesto tako svidjelo, da je odlučio tu podići pa- 
pinsku ljetnu rezidenciju. Prema nacrtu gradi- 
telja Karla Maderme sagradio je palaču nalik 
na utvrdu. Fasada, stubište i balkon palače djelo 
su Lorenza Berninija (1598. do 1680.), slavnoga 
graditelja divnih koridora na stupovima na trgu 
sv. Petra u Rimu i divnoga Kraljevskog stubišta 
(Seal a Regia) u vatikanskoj palači. On je i u 
Castel Gandolfo donio baroknu umjetnost, iako 
u umjerenijem obliku, te je na pr. crkva sv. To- 
me, sagrađena god. 1661. nasuprot papinskom 
dvoru, jedno od najljepših djela Berninijeva ba- 
roka. 

U mjestu Castel Gandolfo imadu svoja ljeto- 
vališta i razni papinski rimski zavodi: tako zavod 
Propagande, engleski, američki, rusinski zavod, 
pa onda redovnici kapucini, salvatorijanci i dr. 

Sadašnji Sv. Otac Papa Pijo XI. je dvadeseti- 
drugi Papa, koji dolazi u Castel Gandolfo na 
ljetovanje. Kako već 65 godina Pape nisu dola- 
zile amo, trebalo je dvor iznova urediti. Na po- 
pravku je dvora prošle godine radilo oko 600 rad- 
nika. Jedan poljski slikar uresio je na posebnu 
želju Papinu dvor slikama iz poljske prošlosti. U 
tom dvoru je uređeno sve, što je potrebno, da 
Papa i njegovi uredi mogu obavljati redovite po- 
slove oko uprave Crkve jednako kao i u Vati- 
kanu. Tu sad Papa prima i u audijenciju crkvene 
dostojanstvenike. Tako je nedavno tu bio u audi- 
jenciji i hrvatski metropolita dr Antun Bauer. 
Iz Castel Gandolfa, koji je sastavni dio Vatikan- 
ske države te mu je priznata eksteritorijalnost, 
Namjesnik Kristov ovog ljeta upravlja cijelim 
katoličkim svijetom. 

Izvorna novela fJMJETNICINA 

Mlada je žena sanjarila uvaljena u naslonjač 
svoga ukusnog i bogato uređenog salona. Bila 
je potpuno spremna za odlazak, pa ipak nekako 
kao da je odgađala taj odlazak do posljednjeg 
časa, u kojem je konačno ipak morala poći. 

Tamo vani u svijetu čeka je javni nastup, ci- 
jele legije obožavatelja, poklici, aplauzi, cvijeće 
i slava. O, kako je ona uživala u toj slavi, kako 
su ju ponosnom, gotovo oholom činili oni mnogo- 
brojni pogledi, puni divljenja, puni zanosa, čež- 
nje i ne baš čistih osjećaja. Bila je ljubimica pu- 
blike, mlada, dražesna, savršenih manira, ljupkog 
i duhovitog izražaja, a uz to prvoklasna umjet- 
nica. Glas mekan i baršunast zvonio je najslađim 
metalnim zvukom, pun uvjerljivosti bio je čas 
topao i nježan, a čas pun snage i veličine, u ko- 
jem su tonuli najsavršeniji kliktaji njezine bo- 
gate duše. Pa nije ni čudo, da je bila objekat 
svačije pažnje i zanosa. I u toj samosvijesti i 
ponosu bili su u pozadinu potisnuti svi nježniji i 
plemenitiji porivi njezine duše i srca. Ovladalo je 
njom sebeljublje i izvan toga sebeljublja sve se 
gubilo. 

Danas je to sebeljublje pokolebano i njezina 
se duša polaganim, ali sigurnim, koracima vra- 
ćala na svoju pravu stazu. 

Pred nekoliko dana posjetila je svoju prijate- 
ljicu još iz školskih dana i našla ju kao sretnu 
ženu i još sretniju majku. Kako je samo bila 
dražesna ona kuštrava pametna, zlatna glavica 
njezine kćerkice, koja je sa svojim »dlagim« ta- 
ticom i svojom ljubljenom mamicom tvorila 
sliku najsavršenije obiteljske sreće. 

A njezina obitelj? A njezin tužni i boležljivi 
muž? — Sjeća se, kako je bila ponosna i sretna, 
kad ju je obasuo svojom ljubavi i nježnošću čo- 
vjek lijep, mlad, dobar, obzirljiv, ugledan i du- 
boko naobražen. O, kako ga je ljubila i sretna 
bila! Pa ona se uopće i nije nikada nesretnom 
osjećala, tek ono nekako pred nekoliko dana, 
odnosno poslije posjeta kod svoje prijateljice, 
ušao je nemir i neki nejasni osjećaj — sličan 
grižnji savjesti — u dušu njezinu. 

A je li njezin muž sretan? — Postao je tih, šut- 
ljiv, sa vječito tužnim pogledom u crnim očima, 
koje su stalno okruživali crni kolobari. Neka mu 
je bol izjedala dušu i potkapala zdravlje tijela. 
Sada joj je postalo jasno, da je ona uzrok i kri- 
vac svega toga. Koliko ju je puta dugim pogle- 
dom molio, da se okani sreće, koju joj svijet 
pruža u svom časovitom ushitu, koji će moguće 
nakon par godina u istom zanosu obožavati dru- 
gu ženu, a nju potisnuti u pozadinu, kao stare 
ponošene odjevne predmete, koji se u najbo- 
ljem slučaju nose staretinaru. Koliko ju je puta 
zvao svim žarom svoje ljubavi u zatišje čiste, 
svete i velike obiteljske sreće. A ona je bila na 
sve to gluha. Koliko je puta nakon blagih i njež- 
nih opomena svoga snuždenog muža, u kojima 
je drhtala sva bol i briga slomljene i nesretne 
duše, dala maha sibičnim, osvetljivim i niskim 
stranama duše svoje. Čitave dane i tjedne nije 


PRAVA SREĆA 

se ni obazrela na njega, nije ni cigle riječi s njim 
progovorila, demonstrativno i napadno odzva- 
njao je njezin smijeh i vesela bezbrižnost, kad 
su dolazile posjete. Nije brige vodila o njegovim 
osjećajima, o njegovoj sreći, o njegovim bolima 
i molećivim pogledima, o njegovom očaju — i 
dala se tek zanašati zvukovima svoje vlastite 
sreće i bezbrižnosti. 

Ne, ona nije nikoga drugoga voljela, ona nije 
ni raskalašenica, ni nevjernica — ali postala je 
obična napirlitana koketa, sebična žena, koja se 
zadovoljila sama sobom, kojoj je njezin mnogo 
poštovani »ja« bio centar čitavog svijeta. O, 
kako bi joj on bio zahvalan, da je samo časak 
htjela baciti pogled istinske nesebičnosti u nje- 
govu dušu i barem razum jeniti svu bol razoča- 
rane duše. 

Danas je duboko sašla u tu dušu i za to je ne 
zanosi više dražesna njezina slika u kristalnom 
ogledalu, ni skupocjena nova haljina, koja je 
savršeno podcrtavala sve oblike njezina skladnog 
tijela. Pa ipak — morat će ići. Oprostila se brzo 
s njim. U njegovim je očima opet drhtala prita- 
jena bol i prošnja, a usta su samo poluglasno 
šapnula: 

»Idi, draga! Bog bio s Tobom!« Malo riječi, 
ali puno sadržaja. 

I nastupila je. Nikada joj glas nije zvučio 
onako uvjerljivo, onako neodoljivo istinski i 
duboko. Arija nesretne žene iz svijeta, koju je 
prekrivala maska prividne sreće i sjaja, kojoj 
čitava duša izgara za kutićem tihog i sretnog 
obiteljskog života, postigla je vrhunac savršen- 
stva i ljepote. iFrenetički pljesak, more cvijeća, 
beskrajni usklici zanosa bili su živa afirmacija 
oduševljenja, koje je zahvatilo čitavu publiku. 

Ostala je ravnodušna na sve to, a u duši joj 
sazrela velika i sveta odluka. Pobjegla je pred 
oduševljenim obožavateljima svojim i čvrstom 
nogom zakoračila na put prave sreće. 

Prošle su od onog dana dvije godine. Tihoslava 
je svojim krasnim baršunastim pjevom uspavlji- 
vala svoga jednogodišnjeg sinčića, a u njezinom 
oku sjala je sva ljepota i ljubav sretne majke. 

U drugoj otvorenoj sobi nadvio se nad neku 
knjigu njezin muž i pun sreće i zanosa prislu- 
škivao nježnu uspavanku svoje dobre žene. I ušla 
je tihano na prstima u njegovu sobu ona, koju 
je on tako žarko ljubio i koja mu je u beskraj- 
noj zahvalnosti dvostruko tu ljubav uzvraćala. 
Bila je sad samo njegova i njihovog djeteta. Svoj 
je glas čuvala samo za njih dvoje i za onu oda- 
branu publiku pobožnih slušaoca, koji su sve- 
tim zanosom i čistim uživanjem upijali čiste i veli- 
čanstvene zvukove svete pjesme, koja se kao 
srebrni gorski izvor, kad prši biserne kapljice 
zori i suncu, rasipavala i silazila na sveti Božji 
oltar i odavle se opet uzdigla kao lakokrila ptica 
do prijestolja Onoga, koji je početak, bitak i : 
djelitelj svake čiste i velike sreće i ljubavi, što 
je tiho i skromno sašla u njezinu dragu obitelj- 

MILKA ORLIĆ-ROŽIĆ 

KINESKI JEZIK 


Jezik, koji govore Kinezi, pripada među naj- 
čudnije jezike svijeta. U kineskome su jeziku sve 
riječi jednosložne. To znači, da u svakoj kine- 
skoj riječi smije biti samo jedan samoglasnik ili 
dvoglasnik (a, e, i, o, u i neki drugi glasovi, koji 
se mogu izgovarati, dok traje daha). Napriliku 
strane svijeta zovu se ovako: tung — istok, si = 
zapad, pe = sjever, nan = jug. Rijeka se kaže 
ho, a jezero hu; rijeci se kaže i kiang (čitaj: 
kjang). King znači prijestolnica ili glavni grad. 
Peking znači »sjeverna prijestolnica« ili »sjeverni 
glavni grad«. Nanking znači »južna prijestolnica« 
ili »južni glavni grad«. Rijeku Amur, koja teče 
na sjevernoj granici Mandužurske zovu Kinezi 
Heilungkiang. To je ime složeno od tri riječi: 
hei= crn, lung — zmaj, kiang = rijeka. Hei- 
lungkiang znači »rijeka crnoga zmaja«. Kod gra- 
da Kantona u južnoj Kini sastaju se tri rijeke i 
uviru u more. Jedna rijeka teče sa zapada pa 
se zove Sikiang (zapadna rijeka). Druga teče sa 
sjevera i zove se Pekiang (sjeverna rijeka). Treća 
teče s istoka i zove se Tungkiang (istočna rijeka). 
Riječ šan znači »gora«. Jedna se pokrajina u 
Kini zove Šansi, a jedna Šantung. Šansi znači 
»gorska zemlja na zapadu«, a Šantung znači 
»gorska zemlja na istoku«. Kineske se riječi ne 
mogu mijenjati, kao što se može mijenjati pet 
vrsta riječi našega jezika. (Na primjer »grad« 
se u nas mijenja tako, da dodajemo nastavke na 
kraju, pa se kaže grada, gradu, gradom itd.). 

Što će koja kineska riječ značiti, stoji do toga, 
na kojem je mjestu u rečenici izgovorena, a osim 
toga se pazi i na to, je li riječ izgovorena višim 
ili nižim glasom. To je kao u muzici. Ako istu 
riječ izgovori Kinez po više puta u različnoj vi- 
sini glasa (kao u muzičkoj skali), onda ista riječ 
znači svaki puta nešto drugo. U različnim se 
narječjima kineskoga jezika ista riječ izgovara 
od četiri do sedam puta u različnoj visini i svaki 
puta znači nešto drugo. U narječju pokrajine 
Fokien ima još i više tonova za pojedinu riječ. 

Tako ima kineski jezik svega otprilike od 400 
do 900 riječi (kako u kojem narječju), ali te iste 


riječi znače različito prema tome, gdje smo ih 
izgovorili u rečenici i u kojoj smo ih visini glasa 
izgovorili. 

U kineskom pismu piše se svaka riječ svojim 
zasebnim znakom. To je pismo nastalo od slika, 
kojima su isprva označivali različne pojmove. 
Kinesko pismo čitaju i oni narodi, koji ne znaju 



SPOMENIK KARDINALA VAN ROSSUNIA 
otkriven nedavno prigodom 6. nizozemskog Katoličkog Dana 
u Herzogenbuschu 

kineskoga jezika. Glavno je, da znaš, što znači 
koji znak. 

U rječniku cara Kangsi-a zabilježeno je ta- 
kvih znakova 44.500. JOSIP ZIDARIĆM 


PRIČA O NEZADOVOLJNOJ OMORICI 


U šumi je stajalo drvce, koje je mjesto lišća 
imalo samo iglice. Bila je to lijepa mala omo- 
rika. Jednoga dana pomisli: 

»Sva stabla oko mene imaju bujno lišće, a ja 
same iglice, tako da me se nitko ne će ni da 
dotakne. Kad bih smjela poželjeti, htjela bih da 
imam i ja takvo lišće, ali — zlatno!« 

Kad se omorika sutradan probudi, gle, imala 
je na sebi lišće i — to zlatno! Oh, kako se rado- 
vala i kako je bila ponosna! No kad opet stade 
padati mrak, pojavi se u šumi razbojnik s vrećom 
na plećima. Zapazi na drvu zlatno lišće, pokida 
ga sve do jednoga i strpa u vreću. Drvce je 
ostalo žalosno, golo i pusto. 

Plakala je omorika i uzdisala: 


»Oh, kako mi je žao mog zlatnog lišća! Kad 
bih smjela da još nešto zaželim, onda bih pože- 
ljela lijepo zeleno lišće.« 

I doista, dobila je zeleno lišće ... Ali doskora 
doskakuta koza sa jarčićima i gladna stade br- 
stiti njezino zeleno lišće. Iza nekoliko časaka 
omorika je i opet bila gola i pusta. 

»Ah«, stade uzdisati, »kad bih opet imala svoje 
iglice! Bila bih s njima zadovoljna cijeli svoj 
vijek.« 

Sutradan je omorika bila opet kao i nekad . . . 
prije svojih ludih želja ... i živjela je sretna 
i zadovoljna. 

* 

Mnogi su ljudi slični nezadovoljnoj omorici! 

L. L. 

Naš 


roman 


JANINA PJESMA 


(Nastavak) 


ENGLESKI NAPISALA FLORENCE L. BARCLAY - PREVODI VOJMIL RABADAN 


Garth bi bio zapao u isto takav zanos, da je 
čuo madame Blanche, koja je imala isti timbre 
glasa i istu metodu, a k tome još i vanjštinu, koja 
je -mogla da začara oko, dok je glas zanosio uho; 
trebat će, da je Garth čuje, kad ga glazba u to- 
likoj mjeri ispunja ushitom. Jane poče da smišlja 
razne osnove u vezi s ovim zaključkom, a onda 
joj misao skrene na Paulinu Lister, divnu Ameri- 
čanku, koje se ime čitave sezone spominjalo za- 
jedno s Garthovim. Jane osjeti uvjerenje, da je 
upravo to žena, kakova treba Garthu: ljepota 
mlade Američanke pružat će mu trajno veselje, 
njezin zdravi razbor i praktičnost bit će protu- 
teža ponešto bohemskim sklonostima umjetnika, 
a njezina će je gipkost lako prilagoditi Gartho- 
voj okolini. Kad se on jednom oženi, prestat će 
da luduje iz udivljenja za Myrom ili za Flower 
i da ljubi svijetu ruke ovako . . . besmisleno. Ova 
se riječ najprije pojavila u Janinoj glavi, ali ju 
je ona zamijenila sa »neobično«, jer je to naj- 
obazriviji pridjev . . . 

Nagnula se malko naprijed naslonivši laktove 
na koljena i zagledala se u dlanove svojih otvo- 
renih ruku, sjećajući se utisaka onog čudnog 
časa. A onda se naglo trgne: »Jane Champion, 
ne budite bedasti! Vi biste tome lijepom umjet- 
niku i djetetu učinili krivo, više nego li samoj 
sebi, da ga ozbiljno shvatite. Počast, koju vam 
je večeras iskazao, ne odnosi se na vas lično 
ništa više, no što na tetku Georginu spada nje- 
gova pohvala odlične večere, kojom ga je ona 
počastila. Uživajući u posljedici, on je uključio, 
spojio i uzrok, to je sve. Budite zadovoljni uspje- 
hom svoje umjetnosti i ne kvarite taj uspjeh 
glupom sentimentalnošću. A sad idite, operite 
svoje šape i legnite!« 

Tako je Jane govorila samoj sebi. 

A pod hrastovima stajao je Garth Dalmain 
utisnuvši stope u travu. Plahi jelenovi spavahu 
naokolo ne znajući za njegovu prisutnost; pla- 
neti su visjeli kao svjetiljke na tamnoj modrini 
svemira. A Garth je snatrio . . . 

»Našao sam je,« šaptao je zanosno, »našao sam 
idealnu ženu, savršenu drugaricu za dušu, tijelo 
i um onoga, koji uspije da je osvoji! Jane, Jane! 
Kako li sam bio slijep! Toliko je godina poznam, 
a nisam je shvatio! ... Ali ona je odgrnula za- 
stor, i ja sam prodro u sveti šator . . . Oh, velikog 
li i plemenitog srca! . . . Nikada više ona ne će 
moći da povuče zastor između svojega srca i 
mojega. I ona nema ružarija! Bogu budi hvala 
za to! Nijedan čovjek nije posjedovao ono, što 
ja želim iznad svega na svijetu: Janinu ljubav, 
njezinu nježnost. Ah, što će to biti? ,Ja prebirem 
zrno po zrno . . Da, jednoga će dana ona brojiti 
svoje bisere i moje. Nek nam Bog prištedi križ! 
Ako pak mora biti, da svaki ružarij ima križ, 
nek teži teret padne na mene, i nek se noseći 
križ zajedno približimo još više jedno drugome! 
Ah, mile ruke! . . . Ah, oči, tako vjerne, tako 
iskrene! . . . Jane! Jane! Zacijelo je Jane uvijek 


vladala sa mnom, premda ja nisam ništa znao o 
tome, ja slijepac i budala! Ali ako sam i bio sli- 
jep, danas to više nisam! Moje su se oči otvorile. 
Ja vidim. Od ove noći, za mene će postojati samo 
Jane, i to, ako Bog da, za čitavu vječnost . . .« 

Povjetarac preleti preko njegova čela, a uz- 
dignute mu oči zatitraše pri sjaju zvijezda. 

A Jane je već napola usnula. Uto zastor lupne 
o njezin prozor i probudi je, i ona opazi, da joj 
usta šapću: »Sve, što hoćete, Garth . . . Recite 
mi, i ja ću sve učiniti!« Tada najednom postane 
svijesna onoga, što je rekla, i uspravivši se u 
tami ukori strogo samu sebe: »Oh, budalasta 
djevojko, koja si prešla dob ludovanja, ti misliš, 
da si razborita i mudra, a tek, što ti je momčić, 
kojemu si sklona, malo polaskao, gubiš glavu! . . . 
Opameti se opet brže bolje ili bježi iz Overde- 
ne-a sutra u zoru prvim vlakom!« 

VIII 

NOVI BISERI 

Slijedeći dani bili su za Janu puni neopisive 
slasti. Nikakav događaj nije pomutio užitak sta- 
nja, koje je za nju bilo tako novo. Ništa nije 
sutradan u Garthovu vladanju odavalo uzbuđenje, 
koje je Janu osupnulo i dirnulo prošle večeri: on 
se pokazao miran i ozbiljan, a Jani se pričinio 
stariji nego obično. Tek rijetko povraćao se sta- 
roj navadi da se vlada kao sedmogodišnji deran, 
pa čak i u saobraćaju s vojvotkinjom; a kad ga 
je netko smijući se zapitao, ne vježba li slučajno 
svoju skoru ulogu supruga, odgovorio je: 

»Jest, baš tako nastojim da se držim!« 

»A hoćemo li vidjeti i nju u Shenstone-u?« 
upita Ronald. »Većina vojvotkinjinih gostiju po- 
zvani su k lady Ingleby na week-end.« 

»Da,« reče Garth, »i ona će biti tamo.« 

»Oh, gospode Bože!« klikne Billy dramatskim 
tonom. »Benedict dragi, moramo li to shvatiti 
ozbiljno?« 

Ali Jane, koja je sjedila tik uz njih i pričinjala 
se kao da se zadubla u čitanje novina, šane posve 
tiho, tako, da ju je samo Garth čuo: 

»O, Dal, kako sam sretna! Zar ste se sinoć 
odlučili?« 

»Da,« odgovori Garth okrenuvši se tako, da 
je govorio samo s njom: »sinoć!« 

»Je li naš popodnevni razgovor bio u kakvoj 
vezi s vašom odlukom?« 

»Ne, ni u kakvoj !« 

»Dakle je Ružarij?« 

On je časak oklijevao, a onda ne gledajući 
Janu reče: 

»Objavljenje Ružarija? Jest!« 

Jane si je smjesta protumačila Garthovo uzbu- 
đenje i prepustila se posvema toj novoj fazi nji- 
hova prijateljstva. Satovi zajedničkog muzicira- 
nja prirediše joj mnogo prave radosti. Garth je 
bio veći glazbenik, no što je mislila, te je ona 
osobito uživala slušajući njegovo sviranje tako 

čisto i odlučno i tako nježno, gdje je trebalo 
nježnosti. A Garth nije izrazio riječima, što je 
za njega značio Janin glas ovih divnih sati; na- 
kon one prve večeri bio je vrlo zakopčan u raz- 
govoru. Pod hrastovima obećao je sebi, da će 
počekati tjedan dana, prije nego li progovori, i 
čekao je. 

Ali potpuno nov doživljaj bilo je za Janu to, 
što se osjetila prva u nečijem srcu. Garth joj je 
tajno dao to razumjeti. Ništa nije privlačilo ni- 
čiju pažnju, ali Jane je brzo stekla uvjerenje, da 
ona nikad ne uniđe u jednu sobu, a da Garth za 
to potajice ne dozna, i da nikad ne iziđe iz sobe, 
a da Garth ne osjeti neku prazninu u sebi. Nje- 
gova je udvornost bila tako puna obzira, tako 
diskretna, da nije nikome upadala u oči. Nije iza- 
zivala zabadanje prijatelja ni vojvotkinjine pri- 
mjedbe. A Jane se ipak osjećala okružena atmo- 
sferom nježne ljubavi. Prvi put u životu Jane je 
znala, da je ona najvažnija misao nekog ljud- 
. skoga bića. Osjećala je, da je on njezin i bila je 
sretna i ponosna na sve ono, što je on radio, na 
sve, što je govorio. 

Za onih sati, što ih zajedno sprovedoše u gla- 
zbenoj dvorani, ona je naučila da ga pozna, da 
shvaća tu narav zanešenu, zaljubljenu u ljepotu, 
kao što je nije nikada shvatila. 

Dani su bili čarobni, a ipak, za vrijeme tih ne- 
prispodobivih sati, nikada nije Jani sinula misao 
ljubavi u običnom smislu te riječi. Njezina ne- 
upućenost u to pitanje nije dolazila toliko otuda, 
što bi Jane bila u tome neiskusna, već otuda, što 
je prebanalno iskusila komediju ljubavi, pa nije 
mogla da prepozna pravu ljubav, koja se pribli- 
žavala, ovijena idealnom ljepotom. 

Za onih dvanaestak sezona, što ih je provela 
u društvu, Jane je dobila barem dvanaest že- 
nidbenih ponuda. Bogata baštinica, koja je pot- 
puno raspolagala sa sobom, ne oviseći ni o ro- 
diteljima ni o skrbnicima, koja je imala veze 
s najboljim obiteljima, morala je nužno da pri- 
mami neki izvjesni broj prosaca. Nekoliko zrelih 
već pomalo ćelavih ljudi, koje je trčanje za sva- 
kakvim užicima umorilo, a imali su lijepe zamke, 
za čije im je uzdržavanje nedostajao novac, po- 
nudiše se poštovanoj Jani Champion ne hineći 
nikakvu sentimentalnost. Ali zlo su prošli: osje- 
tili su, da ih je Jane prozrela potpuno i čuli su, 
kako im odbija ponudu isto tako nesentimen- 
talno. Dva tri mladića opet, kojima je ona po- 
mogla, da se izvuku iz neprilike, pomisliše u času 
ganuća, da bi bilo zgodno imati Janu uvijek uza 
se, kako bi ih sprečavala, da prave gluposti. 
Jedan za drugim objesio se dakle o Janinu ruku 
zaklinjući je, da ga uzme za muža, a Jane, od- 
govarajući im prijaznom ćuškom, ako bi poka- 
zali namjeru, da se previše približe, izbacila ih 
je najučtivije napolje. 

To su bila njezina sentimentalna iskustva. Ni- 
tko je nije ljubio radi nje same. A sada, kad ju 
je strastvena ljubav jednoga čovjeka šutke ovi- 
jala, ona nije shvaćala izvor sreće, koju je osje- 
ćala. Gledala je u Garthu vjernog obožavatelja 
jedne druge mlade i lijepe žene, kojoj ona ni- 



Stalna radost i razonoda za Vas kao i Vašu 
obitelj je fotografiranje jednim 

foto aparatom 

Cijene počam od Din 100* — 

Zahtijevajte besplatne prospekte od tt. 

KODAK d. S 0. j. ZAGREB, 

ZVONIMIROVA ULICA BROJ 2 


kada ne bi bila ni pomislila da bude suparnica. 
Svoju intimnost s Garthom smatrala je plodom 
prijateljstva, koje je bilo tako divno, da ga ona 
nije nikada mislila doživjeti. 

Takvo je stanje stvari potrajalo sve do utorka. 
Taj se dan overdenski gosti razidoše. Jane otpu- 
tuje u London, da provede dva dana kod Bran- 
dovih, Garth ode ravno u Shenstone, kamo je 
bio pozvan, da se sastane sa miss Lister i njezi- 
nom tetkom Mrs. Parker Bangs. 

Jane je morala da stigne u Shenstone u petak. 

IX. 

KOD LADY INGLEBY-EVE. 

Kad je vlak, koji je odvozio Janu, izišao iz 
londonske stanice, Jane se smjesti u kut vagona 
i olakšano uzdahne. 

Ta dva dana u Londonu učinila su joj se bes- 
krajno duga, i ona je tražila razlog tome. Ta vri- 
jeme joj je ipak bilo ispunjeno zanimivim po- 
slovima, a inače je nju veselila već sama činje- 
nica, što se nalazi u Londonu. Zašto je dakle 
ovom prilikom bila tako nezadovoljna i osa- 
mljena? Što se to dogodilo kroz ova tri dana? 
Njezina gostoprimka Flower bila je mila kao 
uvijek, Deryck, njezin muž, dobar i srdačan po 
običaju, a djeca dražesna: što je dakle nedosta- 
jalo Jani? 

»Znam,« zaključi konačno Jane, »glazbe mi je 
trebalo! Posljednjih sam se dana u Overdene-u 
previše naužila glazbe, — i još kakve glazbe! — , 

pa je naglo pomanjkanje glazbe prouzročilo u 
meni taj osjećaj praznine i dosade! No kod 
Myre ćemo zacijelo imati mnogo glazbe; Dal će 
biti tamo, da je zahtijeva!« 

Sretan smiješak obasja unapred Janine crte, i 
ona se zadube u čitanje neke revije. 

Myra ju je očekivala na kolodvoru. Upravljala 
je sama »tandem-om«, otvorenim kolicima, u 
koja su bila upregnuta dva mala »pony-a«, te 
Jane i njezina gostoprimka odjuriše ne časeći ni 
časa brzim trkom po ladanjskim cestama. 

Polja i šume prelijevale su se zelenom bojom, 
koja je odmarala oko. Jane je požudno udisala 
čisti zrak i najednom klikne gotovo nehotice: 



IVAN FABEČIĆ, MLADOMISNIK IZ VELIKE GORICE 


»Ah, kako je lijepo boraviti ovdje!« 

»Draga prijateljice,« odgovori lady Ingleby, 
»tako me veseli, što vas imam uza se. Osjećam, 
da sve mora ići u redu, kad ste vi tu!« 

Jurile su među živicama, dodirujući grmlje 
poljskog bilja. Jane dohvati u letu jednu granu 
pavitine: »Veselje putnika!,« reče s istim smije- 
škom sretnog očekivanja i zatakne u zapućak 
bijeli cvjetić. 

»Hvala Bogu,« nastavi lady Ingleby, »potpuno 
sam zadovoljna sa stanjem svojih gostiju. A, 
znate, Jane, čini se, da je u pogledu Dala svaka 
sumnja sada suvišna. Kako bih bila vesela, da 
to dozrije pod mojim okriljem! Mala je Ameri- 
čanka upravo divna, tako živa, tako dražesna. 
Dal više ne glumi budalu. Zapravo, meni se on 
nije nikada pričinio djetinjast, ali znam, da ste 
vi ponekad sudili tako o njemu. Sad je miran 
i promišljen; da se radi o nekome drugome, mo- 
glo bi se reći, da je gotovo dosadan: Ah, ti mla- 
dići slijede navlas točno propise božice Ljubavi! 
Ja se trudim, da zaokupim pažnju tetke: bojim 
se, da ona ne prestraši Dala. Zato sam obećala 
Billy-u svakakva čudesa, pa i polovicu mojega 
kraljevstva, ako pristane, da se posveti uglednoj 
Mrs. Parker Bangs-ovoj, slušajući njezine mu- 
dre izreke, odgovarajući na njezina pitanja, 
ukratko, držeći je što više daleko od Dala. Uvje- 
rena sam, da će Dal večeras zaprositi miss Li- 
sterovu. Nikako ne razumijem, zašto se sinoć 
,nije na to odlučio. Sjao je prekrasan mjesec, a 
* oni su se u čamcu vozili jezerom. Bi li Dal mogao 
da zaželi ljepše prigode? Jezero, mjesec i divno 
mlado biće! Billy je bio preuzeo Mrs. Parker 
Bangsovu i umalo je nije utopio u jezero, toliko 
se smijala njegovim doskočicama. Nakon toga 
zapitala me je, je li Billy udovac. Što po vašem 
mišljenju znači ovo pitanje?« 

(Nastavit će se.) 

SVEČANE PRIMICIJE 
U VELIKOJ GORICI 

Svečano i blago pozdravila su veliko-gorička zvona 
pod svojim zvonikom tiho subotnje veče uoči velike 
posvete i slave svog rođenog sina i mladomisnika veleč. 
Ivana Fabečića. /Pobožno i burno zakucala su naša srca 
u tiho ladanjsko predvečerje, kad su se kroz svečane i 
spokojne ulice razlijevali zvuci muzike i plameni odsjevi 
baklja i lampiona. 

I nedjeljno jutro probudilo se radosno i sunčano i 
ispratilo ga sa zvucima svečanim, sa barjacima i šaro- 
likim povorkama djevojačkih i križarskih bratovština. 

I kao uznosita himna svetačka uzdizala se prva sveta 
misa uz asistenciju kolega i pod vodstvom manuduk- 
tora veleč. Mije Stepanića, da se uzvisi do najsveča- 
nijeg momenta svete pričesti, koju on daje svojim rodi- 
teljima i rodbini. Žrtveni plamen upalile su u srcima 
vjernika uznosite riječi preč. dra J. Šimraka, njegova 
propovjednika . . . 

I onda smo se vratili u njegov dom u Kurilovec, gdje 
smo svi našli staro naše gostoljublje. Preko nekoliko 
stotina uzvanika prisustvovalo je svečanom banketu, sve 
počam od rodbine, kolega, okolnih župnika, veliko- 
goričke elite pa do posljednjeg seljaka. 

I ova se slava pretvorila postepeno u jedno oduše- 
vljeno narodno slavlje, puno veselja i pjesme, puno za- 
hvalnih riječi Bogu, vjeri i domu. stj. d. 

OD MAJKE BOŽJE VUKOVINSKE DO MAJKE BOŽJE 

BISTRIČKE 


Već tjednima kroz zvjedane noći, u kojima 
mirišu lipe i livade, osluškujem blage, melo- 
diozne, pobožne napjeve romara, što umorni, 
prašni i veseli putuju sS svih strana, da se po- 
mole i ispovjede u svojoj boli pred čudotvornom 
Marijom Bistricom. Putuju hodočasnici od sela 
do sela, od crkve do crkve, od jedne križne po- 
staje do druge noseći kroz sav umor i kroz sve 
noći u svojim dušama priviđenje i zanos, koji 
im ulijeva snagu, zanos, što će ih voditi do nje- 
zinih zvonika i oltara. 

Uzeo sam pokorničku palicu i ono skrite boli 
u srcu, oprostio se sa Majkom Božjom Vuko- 
vinskom i otputio na hodočašće. 

U Velikoj Gorici pridružio sam se romarima 
i u društvu s njima odvezli smo se prema Šćitar- 
jevu, gdje je već tradicionalno sabiralište, da 
odanle produžimo pješke »per pedes apostolo- 
rum« našu cestu zavjetnu, pokorničku. Pred na- 
ma se razlijeva beskrajna turopoljska ravan, za- 
rubljena šumama i kukuruzima, tužna u svojoj 
jednoličnoj plaveti. Po selima sjede ljudi pod 
lipama i znatiželjno ispraćuju duge povorke 
kola, što se nižu u nedogled, daleko do vrbika 
i jablanova, koji se naziru nad savskim obalama. 
Starodrevno rimsko naselje Šćitarjevo, danas je 
obično, pitomo selo, kakovih je kod nas bezbroj. 
Uopće turopoljska ravan nije nikoga nadahnula, 
da je opjeva ili opiše; nešto se sjetio August 
Šenoa u svojem »Turopoljskom topu« (ali je 
opisivao više plemenitaše), pa A. G. Matoš u 
svojim zapisima i Danko Anđelinović u lovačkim 
crticama, no sve je to bilo uzgred, ljudi su onuda 
proputovali, vidjeli nešto, sjetili se toga i opet 
sve zaboravili; taj kraj nije bio prisan njihovu 
srcu. 

Svečano kao zvuci Mihanovićeve himne teče 
Sava kroz naša polja i predjele zavičajne, veselo 
leprše zastavice na brodu i narod kao šareni 
vezeni sagovi žita i livada razlijeva se po pješča- 
nim obalama. Sunce je još visoko na nebu i prži 
naše prašne glave, svuda šum i metež, gura se 
narod ko u»kakvu logoru, da što prije prispije 
na drugu obalu. Na drugoj obali malo odmaramo 
i čekamo vođe puta mladomisnike veleč. Ivicu 
Fabečića i Miju Jančića. 

Polako odlaze povorke za povorkama, sa pje- 
smom i laganim hodovima, nestrpljivi, da se što 
prije približe cilju. I naša grupa se konačno po- 
digla mladenački i žustro, da dostigne one, koji 
su nas pretekli. Još je bilo sunce visoko, kad 
smo prošli pokraj dvostrukog sesvetskog zvo- 
nika i zakrenuli na kašinski put. Djevojke su 
vesele i mlade, ali svejedno pobožne i pjevaju 
neumorno, a ja hodam polako na koncu povorke. 
Tiho nas obavija suton i zvuci romarskih na- 
pjeva. 

Silazi sjetno suton i povorke uronjuju u na- 
bore mraka, blago dira u dušu kao srebro čisti 
glas naše pjevačice Barice šipušić: 


»Majko Božja Bistrička, moli se za nas, 
mi smo tvoji putnici, daj nam vječni spas . . . 

Vi nebeski anđeli, otvarajte raj, 
da vidimo Mariju, taj nebeski sjaj 

Zdravo! Zdravo, Marijo...« 

U mekim talasima niže se sirotinjsko, tužno 
Prigorje, humovi su pusti i žalosni, svuda je glu- 
ha šuma i pusti, teški spokoj. 

Tvrda noć nas je zatekla na našem noćištu u 
Kašini, razilazimo se po sjenicima i kućama, da 
prespavamo nekoliko sati, pa još prije svitanja 
produžimo po hladovini dalje. 

Noćimo u skupinama i čovjek leži: »na slamici 
prostoj kao janješce« — premda se ne bi moglo 
reći, da smo baš svi bili krotki jaganjci. 

Još prije pozdravljenja već smo na nogama; 
sabiremo se na cesti. U laganim nečujnim sje- 
nama plaveti šulja se svitanje i uzdiže se nad na- 
šim glavama, da nas već visoko na bregovima 
pozdravi sunčanim sjajem. U nedogled pucaju 
pred očima gorice, zričci zriču svoje starinske, 
vinske napjeve po mirisnim vinogradima pozdra- 
vljajući kao i sva stvorenja onoga, tko ih je 
stvorio. 

Sunce Božje i svečano uzdizalo se kao himna 
jutarnja na plavetnom svodu i u srcima našim i 
sjetio sam se u boli svojoj sv. Franje, kad je 
ležao u bijednoj kućici kod San Damiana i pje- 
vao himnu zahvalnicu, himnu suncu, pjesmu, ži- 
votu i ljubavi, kojom je veličao sva stvorenja 
Božja: sestrice ptice i cvijeće, majku zemlju, 
brata mjeseca i vjetra i besmrtnost duše upoko- 
jene pod blagim okriljem Božjim. 

Sjetio sam se i naših pjesnika i slikara Zagorja: 
Dragutina Domjanića i Viktora Šipeka, po svim 
bregovima hlapio je mirisni parfem ciklama i 
vinograda, crvenjeli se krovići naših bijednih, 
prnjavih rođenih zaseoka i susretale nas postaje 
križnog puta, gdje je Krist nazočan već hilja- 
dama godina među ovim narodom, koji je raspet 
na svojoj zemlji. On ga tješi i blaži mu boli obi- 
lazeći pognut pod krstom njihove uboge domove 
i staje. Već se polako runi lisje i loza rumeni ko 
karmin, a breze srebrne kore ko zlatokose dje- 
vojke sjetno nas pozdravljaju na raskršćima. To 
je naš pitomi zagorski krajolik sa svim mirisima 
i bojama livada i vinograda, sa zvukovima Zdra- 
vih Marija, šumom trave i srebrnih kosa, sla- 
venskom blagošću i skrušenošću. Pred kolibama 
nas dočekuju dječica, kleče i sklapaju ruke, mole 
kakav sitni milodar, ali rijetko se tko odazivlje; 
ljudi ipak uvijek misle samo na sebe. U ovoj 
sirotinji se nekada rodio Kovačićev Ivica Kičma- 
nović i po ovim humovima glodao svoj gorki 
kukuruzni hljebac, da se kasnije otruje sa bije- 
lim gospodskim. I tako već stotinama godina 
životari ova sirotinja, a mi je napuštamo i pro- 
lazimo u sunčana svitanja za svojim bolima i ra- 
dostima ili sa suzama i stidom, kako sam ja pro- 
lazio ovo jutro. (Svršit će se.) 

STJEPAN DEVČIĆ 

Književnost 

UZ JEDNU KNJIŽICU IZ 
POVIJESTI KORČULE 

U ožujku ove godine proslavio je 
grad Korčula završetak Svete Godi- 
ne i s tom proslavom skopčao i pro- 
slavu obrane od Turaka g. 1571. Iako 
taj povijesni događaj ne bi bio imao 
razloga za posebnu proslavu u ovoj 
godini, Korčulani su ga proslavili u 
vezi sa čudotvornim Križem s Ba- 
dije, što je za završetak Svete Go- 
dine bio prenesen na Korčulu. Taj 
Križ je prvi put bio prenesen iz fra- 
njevačkog samostana na Badiji za 
ciparskog rata, drugi put za kret- 
skog rata i treći put sada za zavr- 
šetak Svete Godine 11. ožujka 1934. 
Dakle dva prva puta u znak pokore 
da ih Bog oslobodi ratnih grozota. 
Da vidimo, što je sve Korčula doče- 
kala za ciparskog rata i kako su je 
Majka Božija i Propeti Spasitelj spa- 
sili od strašnoga turskog ropstva. 

Godine 1569. planu rat između Tur- 
ske i Mletačke radi Cipra. Mlečići 
poslaše tamo najveći dio svoje oru- 
žane snage. Turci iskoristiše tu pri- 
liku pa upriješe, da nanesu što više 
štete lagunskoj državi baš po obali 
hrvatskog Jadrana, koja je tada bila 
u vlasti mletačkog lava. Najzani- 
mljiviji se dio te borbe između tih 
dvaju grabljivaca održao pod zidina- 
ma Korčule. 


(Netom se na Korčuli čulo, da je 
tursko brodovlje uplovilo u Jadran, 
preniješe Korčulani s Badije u Kor- 
čulu čudotvorni Križ i sliku Majke 
Božije, da ih Bog oslobodi turske 
najezde. Međutim Turci poharaše 
istočnu jadransku obalu s juga do 
Herceg Novoga pa zajedriše put 
Korčule. Turski je alžirski namjesnik 
Uluz Ali zapovijedao turskim bro- 
dovljem, što se u osvit 15. kolovoza 
pokazalo na korčulanskom obzorju. 
Korčula je bila bez obrane i bez gla- 
ve, jer ju je bio napustio njezin upra- 
vitelj Mlečanin Antun Balbo odma- 
glivši u Zadar. Providnost Božija u 
tom teškom času dade očajnom na- 
rodu viteškog i mudrog vođu, arhi- 
đakona Antuna Ružića. Taj svećenik 
okupi klonule građane i ulivši im u 
srca vjeru u pobjedu uz pomoć Bo- 
žiju, povede na zidine grada 153 čo- 
vjeka. Turska je sila bila smještena 
na 20 velikih brodova. U dvodnevnom 
bi boju možda bili i klonuli branitelji, 
da Ružić nije smislio uspjelu bojnu 
varku. Zapovjedi, da se žene, starci 
i djeca na vojničku preruše, naoru- 
žaju i na zidine pohitaju. Turci ugle- 
davši te nove ratnike začudiše se. Uto 
dunu jaka bura, sjeveroistočni vje- 
tar, što dovede turske jedrilice u ne- 
mio položaj. To prisili Uluz Ali, da 
napusti opsadu i otplovi put Hvara. 
Korčula je bila obranjena. Opsada 
Korčule 1571. stajala je Turke 180 
mrtvih i isto toliko zarobljenih, ne 
računajući mrtve, što padoše na 
kopnu i što prije uzmaka bjehu spa- 
ljeni od drugova. Deset turskih bro- 
dova bi lako a 10 teško oštećeno, 


dakle svi. Korčulani su imali 2 mrtva 
te 6 muških i 6 ženskih ranjenika. 

To je u glavnim potezima opisan 
boj gotovo golorukih korčulanskih 
Hrvata sa poludivljim turskim i arap- 
skim ratnikom. Taj je boj lijepo i 
opširno obradio hrvatski povijesni 
pisac, svećenik Vicko Lisičar u knji- 
žici »Obrana Korčule od Tu- 
raka 1571.« (Dubrovnik, 1934., Du- 
brovačka hrvatska tiskara). Pisac je 
djelce napisao sa puno ljubavi i svje- 
žine. On je oskudna povijesna vrela 

0 tom boju proučio pa iznio sa vo- 
ljom i spremom te čitaocu živo pre- 
dočio jedan teški odlomak krvave hr- 
vatske prošlosti i tako stvorio dra- 
žesno djelce, na kome će mu biti za- 
hvalni svi, koji vole hrvatsku povi- 
jest i knjigu. Lijepi jezik, lakoća iz- 
ražavanja i moć uvjeravanja (razbi- 
janje Farlati Coletijeve tvrdnje, da 
su same žene branile Korčulu) pa 
izbjegavanje tuđih riječi odlike su 
ove radnje. Konačno zar i samo piš- 
čevo ime ne jamči za njezinu vri- 
jednost? Pohvalno je, što su u knjizi 
otisnute slike badijskog Križa i Maj- 
ke Božije, pred kojim su se molili 
stari Korčulani prije dolaska tur- 
skoga brodovlja, kao i slika »Milo- 
srđa« iz crkve Svih Svetih na Kor- 
čuli, što se nosila pri zaključku Svete 
Godine. Šteta je, što tiskara nije pot- 
puno uspjela knjižicu zaodjeti u li- 
jepo ruho. Dok se srce naslađuje na 
sočnoj jedrini piščeva pera i zanosi 
tom stranicom hrvatske povijesti, oko 
ne uživa. A čitalac s pravom zahti- 
jeva, da mu knjiga i oku godi. 

M. T. M. 

Dr Josip Andrić: »VUK U OVČJOJ 
KOŽI«, gluma iz seljačkog života u 
dva čina, izdala Društvena Pozor- 
nica, sv. 10. — Naša domovina i naša 
zemlja oduvijek je imala pretežno 
agrarni, seljački karakter, seljaštvo 
je u prošlosti i sadašnjosti bilo onaj 
glavni elemenat, od kojeg se sastoji 
naša kultura, rasna nepokvarenost, 
on je stvarao staleže i države, sta- 
jao na braniku vjekova i svjetova — 

1 naš problem je oduvijek samo se- 
ljački. Naše blago narodne epike i 
lirike ostalo nam je kao dragocjena 
baština iz davnih pokoljenja, koji 
nam je ujedno mogao biti poticaj i 
putokaz za daljni razvoj. — Ali baš 
naša umjetnička književnost nije ni- 
kada dala ispravno značenje i mje- 
sto ovoj presudnoj pojavi, već je 
gradila svoje osnove na temelju ne- 
kih karakteristika vladajućih i da- 
nas već mrtvih staleža. Mi imamo 
djela o našim aristokratima, pseudo- 
aristokratima, o građanima i malo- 
građanima itd., a nemamo nijednog 
niti epskog, ni lirskog ni dramskog 
djela, koje bi vladalo i sintetiziralo 
originalnu stvaralačku snagu naše ra- 
se seljaka. U tradicijama svetojero- 
nimskog društva bila je baš ova za- 
sada graditi sa narodom i od naroda 
jednu novu i zdravu kulturu. Gluma 
g. dra Andrića, agilnog i požrtvov- 
nog svetojeronimskog urednika, pu- 
bliciste, noveliste, putopisca itd., zna- 
či opet jednu prinovu, koja će prido- 


nijeti svojoj svrsi više od nekoliko 
stotina bučnih, pamfletističkih i ve- 
hementnih novinskih tirada. To je 
stvar pisana dotjerano jezično i 
stilski, dobro komponirana i idejno 
povezana, tako da odgovara onoj 
svrsi, kojoj je i namijenjena. U po- 
manjkanju pučkih igrokaza ona do- 
bro popunjuje ovu prazninu, a i sa 
praktičnog i tehničkog gledišta je 
prikladna, jasna i lako izvediva. Knji- 
žici je pridodan praktičan pogovor 
V. Rabadana. Stj. D. 

Stota godišnjica velikog češkog 
pisca. Dne 9. srpnja navršilo se 100 
godina od rođenja Jana Nerude, ko- 
jega zovu tvorcem češke beletristike. 
On je bio suvremenik najvećeg če- 
škog skladatelja Smetane, pa mnogi 
ističu kongenijalnost te dvojice pred- 
stavnika češke glazbe i književnosti. 
Neruda je bio pjesnik, pripovjedač, 
dramski pisac i sjajan feljtonist. Naj- 
veću slavu doživjele su njegove »Ma- 
lostranske pripovijesti«. (Malš Strana 
zove se jedan stari dio grada Praga, 
iz kojega je Neruda uzeo tipove za 
te pripovijetke.) Te pripovijetke se 
u čehoslovačkoj sada obrađuju kao 
tonfilm u slavu stogodišnjeg jubileja 
tog velikog češkog pisca. 

Pred stotom godišnjicom Marka 
Twaina. Buduće godine slavit će se 
stota godišnjica velikog američkog 
pisca Marka Twaina, čije je dvije 
knjige — »Pustolovine maloga To- 
me« i »Mali Toma u balonu« — iz- 
dala u hrvatskom prijevodu Knjižni- 
ca Dobrih Romana. U Americi po- 
stoji posebno Društvo Marka Twa- 
ina, koje pripravlja proslavu stogo- 
dišnjeg jubileja tog slavnog humo- 
rističkoga pisca, te je nedavno iz- 
dala knjigu, u kojoj su skupljeni novi 
podaci o njem. Tu se spominju među 
štovateljima Marka Twaina i ova 
slavna imena: američki predsjednik 
Roosevelt, Mussolini, engleski kato- 
lički pisac G. K. Chesterton, irski pi- 
sac Bernard Shaw, Galsworthy, An- 
dre Maurois i mnogi drugi. 

Fotografija 

Fotoplastički izum. U Češkoj je 
tvorničar Josip Mahler izumio foto- 
grafiju triju dimenzija, t. j. da slika 
dobiva plastički izgled, kao kad gle- 
damo predmete u prostoru. Taj je 
izum tako uspio, da ga je prekupila 
svjetska tvrtka Kodak, najpoznatija 
svojim fotografskim proizvodima po 
svem svijetu. Fotoplastički aparati i 
materijal proizvodit će se u čeho- 
slovačkoj. 

Jesenska izložba umjetničke foto- 
grafije bit će u Zagrebu od 1. do 10. 
listopada o. g. Priređuje je zagreba- 
čki Foto-klub. 

Slavenska foto-izložba bit će u Za- 
grebu na jesen g. 1935. To će biti prva 
sveslavenska izložba umjetničke foto- 
grafije. 


Koja obitelj ne će žrtvovati 
10 DINARA 

za svoju djecu? A za te sitne novce 
njihova će djeca kroz cijelu školsku 
godinu redovito primati najljepši 
dječji časopis »MALU MLADOST«. 

NOVA GLUMA „DRUŠTVENE POZORNICE" 
„GOSPA I STRIJELAC" 


Po svim našim krajevima, gdje ima 
diletantskih društava, poznata je i 
vrlo obljubljena jeronimska zbirka 
društvenih gluma, koja je pod nazi- 
vom »Društvena pozornica« izdala do- 
sada 10 svezaka religioznih, ozbiljnih 
i šaljivih gluma za muške ili ženske 
ili dječje uloge. Sve te glume naišle 
su na najljepši prijem kod izvađača 
i publike, te se neprestano na sve 
strane prikazuju, tako da su od po- 
jedinih naklade već gotovo iscrplje- 
ne. Nastavljajući s izdavanjem jedno- 
stavnih, a umjetnički vrijednih djela 
za društvene pozornice, koje su na 
sto muka svaki put, kad treba naći 
komad za neku priredbu, uredništvo 
»Društvene pozornice« izdalo je sa- 
da i 11-sti svezak, koji sadrži glumu 
u 1 činu »Gospa i Strijelac« od fran- 
cuskoga pisca Henri Brocheta. Ovaj 
je svezak ujedno prvo djelo u nizu 
gluma, koji će se zvati »Zbirka pe- 
livana Genezija«. Naime, unutar 
»Društvene pozornice«, koja je često 
prisiljena iz raznih razloga da izda 
i slabija djela, nizat će se posebna 
serija po najstrožem mjerilu biranih 
djela, koja, premda će uvijek biti 
pristupačna široj publici, dakle puku 
u punom smislu riječi, moći će uvijek 
da podnesu i najstručniju kritiku u 
literarnom i scenskom pogledu. Taj 
izbor gluma složio je g. V. Rabadan, 
uz izdašnu pomoć g. dr. V. Deželića 
sina, poznatog stručnjaka na polju 
našeg ipučkoga kazališta. U tu svrhu 
stupili su oni u vezu s najistaknuti- 
jim radnicima na polju kršćanskoga 
kazališta po čitavoj Evropi, pa je 
tek nakon duga biranja, dopisivanja 
i proučavanja na stotine raznih dje- 
la, utvrđen ovaj izbor, koji počima 
sa »Gospom i Strijelcem«. Autor dje- 
la Henri Brochet, veoma je poznat u 
svojoj domovini kao slikar, pisac i 
»kazališni čovjek« rijetkoga znanja 
i sposobnosti. Uostalom, opsežna i 
iscrpna studija o njemu priložena je 
samoj glumi, pa će iz nje naši »ka- 


zališni vođe«, koji ne smatraju dru- 
štvene glume samo kao praznu raz- 
bibrigu i sredstvo za punjenje dru- 
štvene kase, upoznati zanimivu lič- 
nost ovog velikog umjetnika i vi- 
djeti, kako se u stranome svijetu 
ozbiljno shvaća problem nestručnog 



HENRI BROCHET 


pisac glume „Gospa i Strijelac" 


kršćanskoga kazališta, i koliko stu- 
dija i savjesnoga rada treba, da se 
netko može nazvati stručnjak« u toj 
grani umjetnosti, koju su nepozvani 
tako nisko oborili posvuda, posebno 
kod nas. 

Gluma »Gospa i Strijelac« vizija je 
u 1 činu. Samo tri lica: Gospa, Stri- 
jelac i sv. Franjo Asiški. Ovaj po- 
sljednji sklonio se noću u šumu, da 
moli Gospu za obraćenje grešnika. 
U zanosu on vidi, kako nad oblacima 
stoji strašni ratnik, Strijelac, kojega 
je Bog tamo postavio, da kažnjava 
strijelama ljude, koji krše zakon 
Božji. Ali kolikogod grijesi ljudski 
bili strašni, svaki put, kad Strijelac 
podigne luk, da ustrijeli nekoga na 
zemlji, Gospa, »zagovornica grešni- 

ka«, stupi pred njega, da zadrži stri- 
jelu ... I Njezina molitva obraća 
mjesto toga grešnike . . . 

To je, eto, čitav sadržaj ove njež- 
ne i duboko duhovne male glume. 
Neka nitko nc misli, da je ona teška 
za izvedbu: ne, uz malo dobre volje, 
svatko će je moći lako uvježbati, na- 
ročito, ako se drži vrlo opširnih upu- 
ta, koje je g. Rabadan priložio djelu 
zajedno sa skicama za kostime i po- 
zornicu, koje eto donosimo. Ovako 
dobru glumu i ovako sa- 
vjesno opremljenu, nije još 
nitko izdao kod nas, pa je 
najtoplije preporučujemo 
svim društvima i predsta- 
vi jačima katoličkog smje- 
ra, da je naruče i izvedu. 
(Cijena 10 din., naručuje se kod Dru- 
štva sv. Jeronima, Zagreb, Trg Kralja 
Tomislava 21.). Upozoravamo nadalje, 
da je u tisku druga gluma iz života 
sv. Franje »Sv. Franjo i zao 
čovjek«, koja sa prvom tvori cje- 
linu i ispunja čitavo veče, a za raz- 
liku od »Gospe i Strijelca«, veselija 
je, pomalo u stilu komedije, prikazu- 
jući, kako se je osramotio »zao čo- 
vjek«, koji je svetoga Franju htio 
javno oklevetati ... A, međutim, mje- 
sto da upropasti sv. Franju, . . . spa- 
sio je sebe, jer se obratio . . . 

Taj »zao čovjek« tip je besavjes- 
noga agitatora, kakvima i današnje 
društvo obiluje, a ne žacaju se ni 
izvrtanja istine, da postignu svoj cilj, 
ocrniti nekoga, koji im je na putu. 
On nagovori prosjaka, kojemu uosta- 
lom nije htio da dade milostinju, da 
ode isprositi od sv. Franje kolač, ko- 
jim je gostioničar ponudio sveca. 
Htio je naime kasnije pokazivati lju- 
dima taj kolač kao dokaz, da sv. Fra- 
njo samo hini isposnika, a u potaji 
se časti masnim zalogajima. Podvala 
zloga čovjeka naoko uspijeva: ljudi 
vjeruju u njegovu laž i spremni su 
da posumnjaju u sveca. Međutim kad 
je zao čovjek izvadio iz džepa kolač, 
prisutni primijete sa začuđenjem, da 
to nije kolač, nego — kamenje. 

L. P. 

PELARGONIJE 


Od sobnog cvijeća, koje po- 
tječe iz toplijih krajeva, najpo- 
znatije i najraširenije kod na- 
šega naroda jesu različne vrste 
pelargonija. Nema skoro sela, a 
da nas sa malih prozora Sa crve- 
nim zavjesama tople seljačke ku- 
ćice ne pozdravlja po koja ras- 
cvatena pelargonija. To cvijeće 
sa malo truda lako uzgajamo i 
umnožavamo, uvijek cvate, a 
prozornica im najbolje prija; za- 
to je naš narod pelargonije ta- 
ko prigrlio i svoje domove njima 
okitio. 

To ukrasno bilje je već pod 
konac XVII. vijeka (oko g. 1690.) 
donešeno u Evropu. Oko 175 
vrsta je sabrano u južnoj Africi, 
među koje spada i kod nas veo- 
ma raširena Pelargonium zonale; 
nekoliko vrsta potječe iz Sirije, 
Abesinije i Australije. Dosta je 
raširena i Pelargonium inqui- 
nans, koja je donesena s otoka 
Sv. Helene, gdje je bio zatočen 
Napoleon Veliki i gdje je umro 
5. svibnja g. 1821. 

Pelargonije su počeli uzgajati 
pod konac XIX. vijeka uvelike 
Francuzi, koji su osobiti umjet- 
nici za pravljenje različnih par- 
fema i kozmetičkih preparata. 
Štaviše oni su to cvijeće preni- 
jeli i u Alžir i tu ga uzgajali radi 
eteričkog ulja. Pelargonije ima- 
du u svojim zelenim dijelovima 


žlijezde, koje izlučuju geranijsko 
ulje, svojim mirisom slično mi- 
risu vrlo skupog ružinog ulja. 
To ulje upotrebljavaju za par- 
feme i za patvorenje ružičnog 
ulja. 

Uzgajači bilja umjetnom se- 
lekcijom i križanjem stvaraju 
nove varijetete i vrste. Tako je 
i sa pelargonijama. Danas ima- 
demo vrlo mnogo vrsta sa vrlo 
mnogo varijeteta. Pa prema želji 
i svrsi odabiremo one oblike, ko- 
je nam za dotičnu svrhu najbolje 
odgovaraju. Jedne uzgajamo ra- 
di ove ili one boje cvijeta; dru- 
ge penjačice — da nam ukra- 
suju balkone, prozornice, kan- 
delabre, hodnike; a treće (kao 
na primjer pelargoniju Mada- 
mes Saleray radi bijelog liše 
za biljne sagove i ukrase. 

Kod nas najčešće susrećemo 
Pelargonium zonale, »goruću 
ljubav« ili skrletni žeravac, a 
zove se tako, jer je u prirodi 
nađena sa vatreno-crvenim cvi- 
jetom. Međutim danas uzgajamo 
tu pelargoniju u raznim varija- 
cijama, s jednostavnim i punim 
cvjetovima od tamno crvene boje 
do posve bijelih. Ta pelargonija 
ima drvoliku stabljiku, koja na- 
raste i preko metra visoko. Prve 
godine je stabljika zeljasta. 
Lišće je na dosta dugim petelj- 
kama, okruglo, sa nešto navoro- 


šenim rubom, lijepe zelene boje 
sa tamnosmeđom prugom. Cvje- 
tovi imadu 5 latica (duge 2 cm), 
koje grade pravilan vjenčić i 
stoje na 3 — 4 cm dugim cvjet- 
nim stapkama. Preko 50 ovakvih 
cvjetova stoji na jednoj stapci 
i gradi krasnu glavičastu novost. 
Plod im je duguljast i šiljast sli- 
čan rodinom kljunu. Kada plod 
dozrije, otkalaju se od središ- 
njeg stubića 5 komada poput 
konopa, pa se saviju kao pero 
na uri i izbace sjemenku. 

Pelargonije su u rodu sa igli- 
com pastirskom i spadaju u Ge- 
raniaceae (geranion grčki znači: 
čapljin kljun). Ovamo ubrajamo 
i P. inquinans, koja je danas po- 
divljala u Španiji, a nalazimo je 
vani i u južnoj Dalmaciji; njen 
cvijet je skrletno crven. Danas 
imademo i od nje varijacije sa 
tamnocrvenim, ružičastim, bije- 
lim, jednostavnim i duplim cvje- 
tovima. 

Pelargonium roseum naraste 
do 180 cm visoko, listovi iscje- 
pani, cvijet jasnocrvene boje, 
latice nisu jednake, mirišu i gra- 
de štitaste cvatove. Ova se baš 
najviše uzgaja radi spomenutog 
ulja. P. capitatum ima srcoliko 
lišće, cvatovi su grimiznocrvene 
boje. Bijelim cvjetovima na kra- 
ćim stapkama cvate P. odora- 
tissima. Sve te pelargonije čine 
skupinu skrletnih pelargonija. 

U cvjećarstvu razlikujemo pe- 
largonije sa velikim laticama ili 
engleske. One imadu velike la- 
tice i više su svjetlijih boja, a 
dolaze u manjim štitovima. Sta- 
bljike narastu 40 — 60 cm visoko, 
listovi su bubrežasti i urezani, 
latice imadu tamniju mrlju po 
sebi. U ove engleske ili. odier- 
pelargonije, koje su nastale od 
P. grandiflore i P. quinquevul- 
nerum, ubrajamo: P. Adonis, P. 
Aetna, Alice Brahma, P. diadem 
i druge. Ove pelargonije vole 
mnogo sunca, no podnevno sun- 
ce za velike žege im ne prija; 
zato je dobro, da ih ljeti tako 
držimo, da su u podne u sjeni. 

Treću skupinu čine francuske 
ili niske pelargonije s obilnim 
cvjetovima, pa su osobito zgo- 
dne za lončanice. Isto su niske 
i već spomenute šarolike pelar- 

RAZLIČITE VRSTE PELARGONTJA 


gonije, sa bijelim ili išaranim li- 
stovima. 

Konačno imademo još jednu 
skupinu pelargonija sa aljkavom 
stabljikom, pa grančice padaju 
niz lonac, ili im moramo napra- 
viti male ljestvice, za koje onda 
vežemo stabljike. To cvijeće se 

upotrebljava kao visjelice ili po- 
put povijuša za ukras balkona 
itd. Cvjetovi su u različnim cr- 
venim i ružičastim pa i bijelim 
bojama. Listovi su glatki, dok 
su kod ostalih pelargonija baršu- 
nasti. Ovamo ubrajamo P. pel- 
tatum sa smeđom prugom na 
petero urezanom listu i P. hete- 
rafilum, koja ima svjetlozelene 
listove, a oblikom slične listu 
kod bršljana. 

Pelargonije su djeca sunca, pa 
ih zato sadimo na sunčanu stra- 
nu. Inače su dosta skromne, ra- 
stu u svakoj zemlji. No lijepo 
uspijevaju i »veselo« cvatu u 
polusjeni i zemlji, koju miješa- 
mo iz humusa, pijeska i nešto 
ilovače. Ako ih uzgajamo stalno 
u loncu, treba zemlju načiniti 
propusnom, da u nju stavimo 
blizu dna malo šljunka (drena- 
žiramo). Ljeti je najbolje, ako 
ih metnemo van iz sobe, ili ako 
nam je moguće, da ih presadimo 
u vrt. Pred zimu, koncem listo- 
pada ih opet spremamo ili u to- 
ple sobe, gdje ih moramo re- 
dovno zalijevati, ili u hladne 
prostorije, gdje ih ne zalijevamo, 
da ne gnjiju. Ako je zemlja već 
presuha, onda je vrlo malo po- 
vlažimo. U rano proljeće ih pri- 
režemo, što bolje uredimo i pre- 
sadimo. 

Pelargonije umnožavamo sje- 
menjem, koje posijemo u srpnju 
ili kolovozu u rahlu pješčanu 
zemlju; mlade biljčice onda pre- 
sađujemo. Još bolje i brzo ih 
umnožavamo sađenicama. To se 
može uvijek, ali je najbolje i 
vrlo lijepi uspjesi se polučuju, 
ako sađenice sadimo u srpnju ili 
kolovozu. Na malo — sađenice 
sadimo u lonce, na veliko u klija- 
lišta u tlo namiješano od % pije- 
ska i 14 humusa. Biljke određene 
za sađenice izvadimo iz zemlje i 
razrežemo u komade oštrim no- 
žem neposredno ispod svakog 
lista, ponešto koso, ali da oko u 
pazušci lista ostane nepovrije- 
đeno. Ovako izrezane komade 
usadimo u priređenu zemlju 
i zalijemo, da se zemlja 
priljubi uz stabljiku. Nije 

U GRADSKOJ VRTLARIJI 

dobro sađenice preduboko za- 
saditi u zemlju, jer onda nema 
dovoljno zraka i stabljika lako 
sagnije. Isto radi toga ne valja 
niti list zakopati u zemlju. Odr- 
venjeni komadi nisu za sađenice 
dobri, već zelene i sočne gran- 
čice. Ako se ne radi na veliko, 
onda je najbolje postrani mladi 
izbojak sa 3 — 4 lista odrezati i 
zasaditi. Mlade sađenice nije do- 
bro izlagati jakom vjetru, a sva- 
ki drugi, treći dan samo zemlju 
malo nakvasiti. Ako ih uzgaja- 
mo u klijalištima (vidi na našoj 
slici), kako to rade u zagre- 
bačkoj gradskoj vrtlariji, onda 
se dobro namočene sađenice, 
kojima je lišće na zraku po- 
sušeno, metnemo u već ispa- 
rena klijališta. Pelargonije na- 
ime ne vole odveć veliku toplinu 
niti odveć veliku vlagu. Na kli- 
jališta se metnu prozori, a pre- 
ma potrebi se zasjene. Za 8 — 10 
dana se malo prozrače, a pije- 
sak malo povlaži. Kod ovakovog 
postupka već za mjesec dana 
imaju korijenje i veselo cvatu, 
pa ih lako presadimo u lonce. 
To je »fabričko« umnožavanje 
pelargonija. Ako nam je stalo, 
da cvjetovi što dulje traju, da 
ih kiša ne uništi, onda se meću 
prozori 1 m visoko nad klija- 
lišta. (Vidi na slici). 

Kada sađenice istjeraju 4 no- 
va lista, onda sve odrežemo osim 
2 pupoljčića, jer se onda ljepše 
razvije buduća biljka. One pe- 
largonije, koje uzgajamo radi 
lišća, treba malo đubriti goveđim 
kompostom. Mladice trebaju ne- 
što masniju zemlju nego starije 
biljke. Kraj dobre njege može- 
mo uzgajati mnogo godina istu 
biljku. 

Pelargonija je lijepo i zahval- 
no cvijeće, pa će ovaj prikaz o 
njoj sigurno dobro doći svima 
našim domaćicama, koje ili u 
svom vrtu ili na svom prozoru 
njeguju omiljelo cvijeće, a među 
njim i jednu ili drugu vrst pe- 
largonija. STJ. GOTVALD 






Naša anketa 

PREDUVJET ODGOJU 

Svi velikani, naglašavali su 
svoju zahvalnost za svoje uspje- 
he najviše svojim majkama, što 
dokazuje, da odgoj i napredak 
djeteta ovisi o ženi-majki. 

Zato se kroz vjekove u raznim 
društvenim uređajima i običaji- 
ma više posvećivala pažnja mo- 
ralu ženskog spola nego mu- 
škog i to ne radi toga, kako to 
moderne žene podvlače, što su 
muškarci imali više utjecaja na 
javni život, već što su imali utje- 
caja ljudi-umovi, koji su znali, 
gdje su zlatni stupovi čovječan- 
stva. 

Međutim moderni duh vreme- 
na u borbi za »ravnopravnost« 
porušio je ovo uređenje, izbri- 
sao ropstvo žene te moderna že- 
na nije više »rob« svoje djece i 
obitelji, niti je vezana uz svoj 
dom nego je postala »slobodna 
ptica« na nišanu svakom lovcu. 
U toj modernoj slobodi pala je 
u te kako teško ropstvo ulici, 
društvu. Nemoral okužuje i zad- 
nji seoski kutić, a mi to tajimo 
kao seljaci, koji taje svinjsku 
zarazu, dok im i zadnji rep ne 
ugine — samo da im se ne za- 
tvori pristup na vašar. Tako i 
mi tajimo kugu nemorala, samo 
da imamo pristup na svaki dru- 
štveni vašar! 

Ako bismo među stotine kole- 
rom zaraženih osoba smjestili 
nekoliko zdrave nejake djece, 
pa ma kakovu im pažnju posve- 
ćivali, nema vjerojatnosti nji- 
hovom spasu. Isto tako i svaki 
odgoj ostaje bezuspješan sve 
dotle, dok si u svakidanjem dru- 
štvenom životu ne povede luče- 

nje između moralnih i nemoral- 
nih i dok se nemoralu u javnom 
i privatnom životu ne stane na 
put! 

Najviše zlo dolazi od ženske 
i radi ženske, a najviše dobro od 
žene i radi majke. Sretan brak 
je kolijevka odgoja. Preduvjet 
sretnom braku je čistoća obojeg 
spola. 

Odgoj, obiteljski mir, zado- 
voljstvo, sreća i društveni pore- 
dak ovisi o ženi — i ženu se 
mora oteti modernom ropstvu. 

J. M. 

Kućanstvo 

Sijanje špinata. Tko želi jesti špi- 
nat još ove jeseni, taj neka ga posije 
još ovoga mjeseca. Špinat uspijeva 
samo na jakoj zemlji, zato ćemo do- 
tično zemljište prije sijanja dobro 
pognojiti zrelim, prhlim gnojem. Ne- 
mamo li ovog, možemo upotrebiti i 
zemljani kompost, a ovaj ćemo ra- 
zastrti podjednako, te ga zatim za- 
liti stajskom pištalinom. Dobru uslu- 
gu čini i vještački gnoj... Sad se 
mora zemljište prekopati i usitniti, a 
zatim posijati špinat najbolje na re- 
dove u razmaku od 15 do 20 cm. Na- 
stane li suša iza sijanja, onda ga tre- 
ba obilno zalijevati — najbolje pod 
noć — ustajalom vodom. Špinat tre- 
ba češće i okapati. Ako je pregust, 
valja ga prorijediti. Već koncem ruj- 
na narastu pojedine biljke na toliko, 
da se mogu upotrebiti u kuhinji, a u 
listopadu dospijevaju sve biljke za 
porabu. — Za proljetnu potrebu sije 
se špinat mjeseca rujna. Ako je zima 
pogodna, onda će domaćica od te sjet- 
ve dobiti varivo već u rano proleće. 
Baš u to vrijeme špinat nam je dobro 
došao, jer već ponestaje drugog va- 
riva. Ako je zima bez snijega, onda 
ćemo špinat tanko pokriti ili jelovim 
ili borovim grančicama — ili slame- 
nom sjećkom. Još ga je bolje po- 
kriti ječmenom pljevom, jer ga pljeva 
brani od spuževa, koji rado na nj na- 
valjuju. — Treće sijanje špinata oba- 
vlja se u proljeće; što ranije — tim 
bolje. Tako rano posijani špinat može 
se upotrebiti već u svibnju. Najbolji 
je zimski špinat t. z. »Eskimo«. On 
je krupna, tamno-zelena lista, a uz to 
je dosta nježan i ugodnog teka. Ovaj 
se može upotrebiti i za ljetnu potrebu. 

I. S. 

Jelovnik 

Puding od moždana. Miješaj 8 dkg 
maslaca i 5 žumanjaka, dok je pjena- 
sto, zatim dodaj fino skosani teleći 
mozak, 2 namočene pasirane žemlje, 
2 dkg fino kosanoga luka, zatim sni- 
jeg od 5 bjelanjaka, soli, papra i 5 
dkg mrvica. Sve dobro izmiješaj, sta- 
vi u namazan puding oblik i kuhaj 
u pari V\ sata. 

Puding od riže. Pirjaj, da bude 
mekano, 30 dkg riže. Posebno na ma- 
sti s lukom pirjaj vrganje, koji se 


sole i papre. Isto tako pirjaj mož- 
dane sa 3 jaja. Oblik za puding na- 
maži mašću, obloži pirjanom rižom, 
zatim slaži red vrganja red moždana 
i red oguljene na ploške rezane sa- 
falade. Kad sve potrošiš, završi rižom 
i stavi oblik u paru, da se dobro 
ugrije. 

Ploške od vrhnje. Miješaj 5 žuma- 
njaka sa 5 žlica šećera, dok je pje- 
nasto, dodavaj polagano snijeg od 5 
5 bjelanjaka, 5 žlica brašna, 5 žlica 
vrhnje. Stavi u namazanu tepsiju i 
peci kod lagane vatre. Kad je pe- 
čeno, namaži pekmezom i reži u če- 
tvorine. 

Ploške od kakao-a. Miješaj 8 — 10 
dkg maslaca sa 2 jaja i 24 dkg še- 
ćera. Dodaj lagano 34 1 mlijeka, 25 
dkg brašna, 4 dkg kakao-a, 2 vrška 
noža sode bikarbone u mlijeku rasto- 
pljene. Smjesu istresi u mašću nama- 
zanu i brašnom posipanu tepsiju j 
peci kod lagane vatre. Poslije reži 
na ploške. I- M. 

Krema od šunke u aspiku. Načini 
zafrig i nalij mlijekom. U njega metni 
34 kg kuhane, samljevene šunke, ne- 
što soli, papra i paprike. Dobro iz- 
miješaj, dodaj 1 / 8 1 tučene slatke vrh- 
nje i nešto aspika. Oblik obloži aspi- 
kom, u koji metni kakav nakit, do- 
daj gornju smjesu i napunjeni oblik 
metni na led. 

Brzi aspik. Na litru mršave juhe 
ili vode sa Maggi kockama umiješaj 
18 — 20 listova u hladnoj vodi rasto- 
pljene želatine, dodaj nešto soli, octa 
i soka od limune. Razbistri sa 2—3 
bjelanjka, ako je potrebno. 

Pereci od maslaca. Umijesi na da- 
ski prhko tijesto od 34 kg brašna, 
12 dkg šećera, jednog jajeta i jednog 
žutanjka. Tijesto pusti da se 34 sata 
na hladnom mjestu odmara i zatim 
radi male perece, roščiće i t. d., na- 
maži razmućenim bjelanjkom i posi- 
paj kristalnim šećerom. S. A. 

Dioš pita. Miješaj 5 žutanjaka sa 
15 dkg šećera, da bude pjenasto; do- 
daj tablicu čokolade, 15 dkg brašna 
i snijeg od 5 bjelanjaka. Masa ^se 
metne na namazanu tepsiju i peče. 
Kad se ohladi, razreži u četvorine i 
namaži sljedećim nadjevom: 15 dkg 
maslaca izmiješaj (da bude pjenasto) 
sa 15 dkg šećera, dodaj 15 dkg sa- 
mljevenih oraha, preko kojih si pre- 
lila 134 dl toploga mlijeka. I. M. 

Poljupci od kave. Kuhaj gusto 28 
dkg šećera i 34 1 dobre kave bez 
Franka. Od 3 bjelanjka napravi tvr- 
di ukuhani šećer s kavom i nepre- 
stano tuci. Od te smjese pravi male 
kupčiće na papir i peci u pećnici. 


NAMJEŠTENJE KAO DOMAĆICA. 

Inteligentna gospođica, 34 godine 
stara, traži namještenje kao domaćica 
kod samostalnoga gospodina (jedno 
dijete ne smeta), kod župnog dvora 
ili kod kojega većeg gospodarstva. 
Posjeduje odlične svjedodžbe višego- 
dišnje prakse s jedne redovničke 
ekonomije. Cijenjene ponude pisme- 
no i usmeno na adresu: Zagreb, Mra- 
zovićeva ul. 9 III. lijevo. 

Slatinski kolačići. Umijesi tijesto 
od litre brašna, čaše masti, čaše še- 
ćera, jednog jajeta i 2 žutanjka. Ti- 
jesto pusti stajati pol sata na hlad- 
nom mjestu, zatim razvaljaj, da bude 
% cm debelo, reži razne oblike i peci 
u namazanoj tepsiji. Kad su pečeni, 
slijepi dva i dva pekmezom i posi- 
paj šećerom. S. A, 

Fino kuhana šunka. Sladokusci ku- 
haju šunku na ovaj način: Ponaj- 
prije mora šunka (pršut) ležati u mla- 
koj vodi dvanaest sati, t. j. od večeri 
pa do jutra. Iza toga se izvadi iz 
v.;đe i čvrsto se okefa tvrdom i či- 
stom kefom. Onda se uzme 1 litra 
dobrog bijelog vina, 2 1 vode, dvije 
glavice luka crljenca, nekoliko zrna 
bibera, list lovorike i malo korabice. 

U toj se smjesi kuha, dok se ne sku- 
ha; u njoj ostaje sve dotle, dok se ne 
ohladi. Vele, da je tako kuhana šun- 
ka osobitog teka. Neki opet ne ku- 
haju šunke, nego je peku. Ponajprije 
operu šunku u toploj vodi. Zatim pri- 
rede tijesto. Sad je umotaju u tijesto 
i hire u peć, da se ispeče. I ovako 
pečena šunka sočna je i veoma do- 
bra f eka. I. S. 

Zd ravlje 

KAKO SE DUGO SMIJEMO 
KUPATI U OTVORENOJ KUPELJI 

Opće je poznato, da ima još puno 
čeljadi, koja se boji kupanja u otvo- 
renoj vodi. Mi imamo puno prigode 
za takvo kupanje, jer u nas ima do- 
sta vode tekućice zgodn.e za kupanje. 
A da je taj način kupanja u vezi sa 
zrakom i suncem vrlo zdrav, to zna- 
de skoro svako inteligentnije čeljade. 
No ima mnogo mladih, koji opet u 
tom pretjeruju, a to je škodljivo nji- 
hovu zdravlju, osobito ako je voda 
dosta hladna. Plivači brže izlaze iz 
vode od neplivača, jer se brzo umore 
plivanjem. Predugo zadržavanje u 
hladnoj vodi oduzimlje tijelu mnogo 
topline (osobito kod mršavih osoba), 
stoga je i škodljivo. Čim kupač osjeti 
neugodno drhtanje, a osobito ako mu 
poplave usne, ruke i noge, onda ne- 
ka odmah izađe iz vode. Tada mora 
cijelo tijelo dobro istrti suhim ručni- 
kom. Umorni ljudi to brzo osjete u 
vodi, zato neka ostanu u njoj samo 
kratko vrijeme, ali neka se duže sun- 
čaju na toplom zraku. Čim je hlad- 
nija voda, u kojoj se kupamo, tim se 
brže moramo kretati u njoj, a smije- 
mo se u njoj zadržati samo 10 do 15 
časaka. Istom onda, kad se i na hla- 
dnu vodu priučimo, možemo se za- 
držati i duže u njoj. Ako je vrijeme 
hladno i vjetrovito, ne smijemo mo- 
kri stajati na zraku mirno, već se 
moramo oštro gibati ili se odmah 
istrti ručnikom i brzo odjeti. Zato 
prigodom kupanja male djece u rijeci 
ili potoku treba da roditelji vode o 
tom računa. I. S. 

Češnjak protiv ujeda zmije otrov- 
nice. U Africi na južnom dijelu Li- 
berije ima mnogo močvarnog zemlji- 
šta, a u njemu mnogo zmija otrov- 
nica. Tamošnji urođenici ponekad 
moraju prelaziti preko tih močvara. 


Da se očuvaju od opasnog zmijskog 
ujeda, nataru sebi noge uljem i češ- 
njakom. Pošto zmije imaju vrlo fin 
osjet, nikako ne mogu podnijeti mi- 
ris češnjaka; te ispred urođenika ne- 
staju netragom. Dapače i one naj- 
veće zmijurine ne će lako napasti 
čovjeka, koji zaudara po češnjaku. 

I. S. 

Jedite što više voća! Moderna li- 
ječnička znanost preporuča uživanje 
voća. Dapače preporuča, da se svake 
nedjelje po jedan cio dan hranimo 
samo voćem, jer je užitak voća pra- 
vi lijek i za laka i za teža obolenja. 
Pa i onima, koji su posve zdravi, a 
čine to možda iz neke taštine, ne 
škodi, ako se po jedan dan sedmično 
hrane samim voćem. Osobito treba 
da to čine oni, koji naginju na de- 
bljinu. Dr Feldstein iz Berlina to pre- 
poruča osobito onima, koji boluju 
na srcu. On veli, da je takvim bo- 
lesnicima vrlo potrebno smanjenje 
tjelesne težine. Nadalje veli, da se to 
postizava uživanjem voća, a da ne i 
upotrebljavamo u tu svrhu skupe lje- 
karije. Što se tiče vrste voća, to se 
ostavlja na izbor dotičnoj osobi, jer 
neko voli jednu vrstu, dok opet drugi 
voli drugu koju vrstu. Dakle sveje- 
dno je, uživali mi koju mu drago 
vrstu voća, samo neka bude što zdra- 
vije i što zrelije. Dakako, da opet ne 
smijemo ni u tom pretjeravati, već 
valja i voće uživati umjereno. I. S. 

/ ovo nas zanima 

Ženska policija u Poljskoj. Ženska 
je policija nastala po zamisli Među- 
narodnog savjeta žena. Najranije se 
taj plan ostvara u Sjedinjenim Drža- 
vama, gdje se 1880. godine povjerila 
nekoj ženi djelatnost nadzora nad 
djecom, mladeži i ženama. Tijekom 
vremena policijski rad žena pokazao 
se tako korisnim, da su policijski žen- 
ski kadri rasli američkom brzinom. 
Danas oni postoje u nekoliko gradova 
Sjeverne Amerike i posjeduju, može 
se reći, najbolju organizaciju na svi- 
jetu. Američka Zadruga ženske poli- 
cije dala je prijedlog, da se stvori i 
Međunarodna zadruga ženske poli- 
cije za obrađivanje pitanja, koja.se 
odnose, na rad, školovanje, dužnosti i 
prava žena-policajaca. Tim pitanjima 
djelomično se zanimala Liga Naroda. 
Mnoge su se zemlje ugledale u Sjedi- 
njene Države, iako su dale ženama 
uloge nešto različitije na policijskom 
polju. U Australiji su na pr. dali že- 
nama nadziranje mladeži i žena, zatim 
antialkoholnog rada, u Njemačkog 
opet društveni nadzor, a osim toga 
stvari kriminalne, u Engleskoj, Nor- 
veškoj, Danskoj, čehoslovačkoj i Polj- 
skoj glavni im je cilj borba protiv 
prodavanja ženske časti i protiv ne- 
moralna štiva. Poljska ženska policija 
postoji kao »Odbor za suzbijanje tr- 
govine ženama i djecom«. Taj odbor 
organizirao je u savezu sa glavnom 
državnom policijom tromjesečni te- 
čaj za žene, koje žele postati poli- 
cajke. Preduvjetu su 6 razreda sred- 
nje škole i preporuke društvenih 
ustanova. Sada imade u Poljskoj 56 
žena u takvoj policijskoj službi. 


//' vattt fjopudo- ? 


1. Kada je obavljeno zadnje kru- 
nisanje na hrvatskom zemljištu? 

2. Kako se u rimsko doba nazi- 
vala Požeška dolina? 

3. Što piše povrh glavnih vrata du- 
brovačke tvrđave Lovrijenac? 

4. Koliko je bilo talijanskih drža- 
va prije njihova ujedinjenja? Kako 
su se nazivale? 

5. Koliku težinu može podnijeti 
1 cm bazalta? 

6. Koliko krvi treba stjenici da se 
zasiti? 

7. Što je maraška? 


ODGOVORI IZ BROJA 32. 

1. Prije nego li je počeo igrati u 
kazalištu, hrvatski je glumac Andri- 
ja Fijan bio učitelj u Šestinama. 

2. Hrvatski je kazališni glumac An- 
drija Fijan počeo glumiti u zagreba- 
čkom kazalištu u ulozi kneza Vlatka 
Banjanina u Kukuljevićevoj drami 
»Poturica«, na dan 27. ožujka 1873. 

3. Hrvatski je učenjak isusovac Ru- 
đer Bošković umro u Milanu 13. ve- 
ljače 1787. 

4. »Kalevala« je narodni spjev za- 
padnih Fina: Finaca, Karelaca, Vep- 
sa i Estonaca. Spjev pjeva o prasta- 
rim finskim narodnim junacima i 
osobama, od kojih su mnogi i ma- 
štoviti. 

5. Sampo je čudnovati mlin, o ko- 
me se pjeva u »Kalevali«, narodnom 
spjevu zapadnih Fina. Mlin sam vaz- 
da melje žito. 

6. Kantele su glavno finsko narod- 
no glazbalo. Nalik su guslama juž- 
nih Slavena. 

7. Zemlja Suoma, o kojoj se pjeva 

u zapadnofinskom narodnom spjevu 
»Kalevali«, je Finska. Danas se tako 
nazivlje samo jugozapadni dio Fin- 
ske. M. T. M. 


ZA 10 DINARA VAŠE DIJETE KROZ 
ČITAVU ŠKOLSKU GODINU PRIMA 
»MALU MLADOST«! 


SVILA • ŠTOFOV1' 

(Svršetak) 


Dječja priča ČAROBNI KAMEN 


Dok je čarobni kamen letio, mali kamenar 
začuje kao neki zvižduk. 

»Ne boj se za lastavičje gnijezdo! Čarobni ka- 
men ne može napraviti nikakvo zlo!« 

I doista, čarobni kamen nije uništio lastavičje 
gnijezdo. Utisnuo se u nj kao pečat, a gnijezdo, 
u kojemu se nalazio kamen, sjalo je kao zlato. 

»Jeste li vidjeli, gospodaru?« reče dječak. La- 
stavičje gnijezdo nije uništeno, a lastavice su 
htjele da prepoznam čarobni kamen.« 

»Ako je to čarobni kamen, uzet ću ga ja, a 
ne ti.« 

I brzo prisloni ljestve i popne se sve do mje- 
sta, gdje se nalazilo gnijezdo. 

Kad je stigao gore, vidi, da je to doista kamen. 
Uzme ga i počne njime lupati po gnijezdu. No 
gnijezdo je ostalo čitavo, a kamen je odmah 
postao tako težak . . . tako težak, da ga je zidar 
morao pustiti da padne. 

Kamenarev sin uzme kamen i zapovjedi: 

»Zidiću, podigni se!« i započeti zidić podigne 
se za pola metra. Tada začuđeni zidar reče dje- 
čaku: 

»Odmah mi daj taj kamen. Vidjet ćeš, da ću 
sve podijeliti s tobom na pola . . .« i otrgne mu 
ga iz ruke. 

I on naredi: 

»Neka nastane velika palača!« 

A zatim naredi: 

»Nek mi se stvori vreća dukata.« 

A dječak reče: 

»A hoćeš li dati meni jedan dukat? Moj je otac 
izvadio čarobni kamen, ja sam ga opet našao, a 
ti si me zamolio, da ti ga dadem, pa da ćemo dije- 
liti napola.« 

Zidar reče: 

»Dobro; no ti si malen, pa će ti biti dosta i je- 
dan dinar.« 

»A koju ćeš mi sobu dati u svojoj palači? Na- 
ime: pola je palače moje, jer je moj otac izva- 
dio kamen.« 

»Gle bezobraznika!« reče zidar. »Ja ću biti 
gospodar čarobnog kamena, jer sam jači!« 

I zatvori dječaka u sobu . . . Kad je dječak za- 
spao, zidar uzme sve dukate — i svoje i dječa- 
kove — natovari ih na leđa i otputuje. Kad je 
stigao u šumu, saljetiše ga razbojnici i upitaše: 

»Ko si ti?« 

»Siromašni čovjek s dvije vreće krumpira,« od- 
govori zidar. 

Razbojnici mu oduzeše vreće i uvidješe, da su 
pune dukata. Svukoše ga do gola, da vide, ima 
li još novaca. I u džepu mu nađoše kamen. 


»Dajte mi samo taj kamen!« reče zidar. 

»Nismo ludi!« reče razbojnik i baci čarobni ka- 
men u potok . . . Tako je zidar ostao bez dukata, 
bez kamena, bez odijela ... jer je htio da za sebe 
posve prisvoji ono, što mu je donosio čarobni 
kamen. 

Dječak se međutim probudi i pomisli: 

»Eto je i zidar umakao s čarobnim kamenom!« 

Što će da radi? Odlučio je, da pođe za njim 
u potragu. Dugo je putovao, dok nije stigao do 
jednog gospodarstva, te zamoli, da ga prime u 
posao. 

Obavljao je teške poslove, ali s velikim vese- 
ljem. Na gospodarstvu je bila jedna djevojčica, 
koja je radila još više od njega, a bila je mnogo 
bolja od njega. Neprestano je vukla vodu s po- 
toka, prala rublje, mijesila kruh, pravila maslac, 
a nikad se nije tužila. Dječak nije htio da bude 
gori od nje! 

»Ah, da imam čarobni kamen! Ne zbog mene, 
nego zbog ove djevojčice, koja se toliko muči,« 
pomisli dječak. 

I čarobni je kamen bio doista tu, jer ga je 
sudbina tjerala k dječaku. Potok, koji je tuda 
prolazio, donio ga je sve do gospodarstva, na 
kojemu se dječak nalazio. 

Jednoga je dana njegova mala prijateljica 
prala rublje na potoku i našla čarobni kamen. 
Uzme ga u ruke i reče: 

»Ako je ovo čarobni kamen moga prijatelja, 
neka se sve rublje osuši, prije nego stigne oluja.« 

I odmah osjeti, kako se osušilo sve mokro ru- 
blje, koje je nosila u košari. 

Tako se začudila, da joj je košara pala iz ruke. 

»Oh, ovo je doista čarobni kamen!« reče dje- 
vojčica i misao joj poleti k mladom drugu. 

»Prijatelju! Našla sam tvoj čarobni kamen!« 

»Ako si ti čarobni kamen,« reče dječak, »od- 
mah učini, da moja prijateljica Marica bude obu- 
čena u divno odijelo.« 

I njezino poderano odijelo u taj čas postane 
od baršuna, a bilo je zlatom protkano. 

»Ako si čarobni kamen, učini, da ova koliba 
postane veliki dvorac.« 

Imali su prekrasni dvorac, pun lastavičjih gni- 
jezda, a svi su siromasi k njemu dolazili da se 
nahrane i odmore ... A kad su porasli, vjenčali 
su se i imali su mnogo djece. Iz njihve kuće nije 
nikad iščezao čarobni kamen, jer je u njoj vla- 
dala dobrota i ljubav. 

P. LOMBROSO CARRARA 

TORBICE 

Fuzy-Kovčezi 

u ft v i m veličinama 

TOME Z1 SPISE (UTERUSE), HOVUSKE. TORBICE 

za dame i sve vrsti kožnate robe 
Sada: 

Nova zgrada Zaklade, 
ugao Ilice i baruna Jelacića. 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vađača : 

FILIP BAUM, ZAGREB 

TbI. 83-60 1. Dežmana 1 (Prolaz Tušhanac) 

SLIKAR 


Tako vam je bilo dvoje vrlo ružne djece, koja 
su se htjela slikati za rođendan svoje bake. Ro- 
ditelji ih povedu nekome slavnom slikaru i za- 
pitaju ga, hoće li se latiti toga posla. 

»Da,« odgovori slikar kisela lica, jer ga nije 
pravo veselilo da tako prosta deriščad ovjeko- 
vječi na platnu. 

Sve je bilo ugovoreno i djeca su svaki dan pred 
njim sjedjela. Za četiri tjedna donese on sliku; 
svi su se čudili milome i jasnom izražaju lica, pa 
ipak nitko ne bi mogao reći, da slike nijesu slične. 

»S kakvim ste samo čarolijama našli taj izra- 
žaj?« pitali su slikara. 

»Ne bavim se čarolijama,« reče, »nego sam ga 
izmamio iz djece. Za vrijeme slikanja pripovije- 
dao sam im veselu priču i pustio sam ih da sami 
pripovijedaju — tada sam opazio, da im se sve 
milo i dobro, što je sakriveno u njima, iznenada 
sja na licu, i ja sam to brzo uhvatio i prenio na 
platno. Ništa nijesam uljepšao, jer za to smo mi 
slikari tu. Mi smo otkrivači skrivene ljepote, koja 
Iživi u dubini ljudske duše.« 

NAROD GRADI KATEDRALU 

Svi, koji imađu u kući radio, čuli su i znadu za grad 
Katovice u Poljskoj, jer se radio-stanica iz toga grada 
kod nas vrlo dobro čuje. Ali inače sigurno malo znadu 

0 tom gradu, koji je glavno mjesto u poljskoj Šleskoj. 
Ima tek preko 50.000 stanovnika, ali je znatno indu- 
strijsko središte zapadne Poljske. 

Dok je Šleska potpadala pod Njemačku, pripadala je 
u crkvenom pogledu nadbiskupiji u Breslavi. Međutim 
nakon svjetskoga rata osnovana je g. 1925. u poljskoj 
Šleskoj samostalna biskupija sa sjedištem u Katovi- 
cama. Prvim biskupom te nove biskupije postao je 
Adamski, dotadašnji predsjednik književno-izdavačkog 
Društva sv. Vojćeha u Poznanju, najveće slavenske ka- 
toličke nakladne ustanove, slične našem Društvu sv. 
Jeronima. 

Sad je nova biskupija dakle tu i biskup je tu, ali ne- 
ma katedrale. A katolički ponos poljski ne može da 
ostane ravnodušan prema tome, da u tom za Poljsku 
tako dragocjenu kraju biskup — i još kakav biskup: 
jedan od najpopularnijih poljskih biskupa — nema svoje 
stolne crkve, te da Nijemci, koji ne mogu da pregore 
gubitak Šleske, zlurado upiru prstom u novu biskupiju 

1 govore: »Gle, hoće Poljaci da tu imadu svoju bisku- 
piju, a nisu kadri da svom biskupu podignu ni kate- 
dralu!« I ustadoše katolici Poljaci te grade novu kate- 
dralu, grade je vlastitim rukama. 

Bit će to divan hram Božji. Proračun za gradnju te 
katoličke stolne crkve iznosi 25 milijuna zlotih (to je u 
našem novcu oko 250 milijuna dinara). Golema svota. 
Otkud je samo smogoše? Čujte međutim, kako se ta 
katedrala gradi! Načinjen je divan plan i gradnju su po 
tom planu preuzeli građevni poduzetnici. Međutim oni 
su uposlili kod gradnje samo nekoliko zidara, a sve su 
se župe u cijeloj biskupiji obvezale, da će svaka poslati 
i o svom trošku 14 dana uzdržavati 100 do 150 ljudi, 
koji će svojim rukama pomagati kod gradnje. Tako 
dva tjedna daje ljude za gradnju katedrale jedna župa, 
druga dva tjedna druga župa, treća dva tjedna treća 
župa — i u godini se dana izreda 26 župa, a druge godine 
opet drugih 26 župa, te tako, dok ne bude stolna crkva 
gotova. Divne li katoličke i narodne ljubavi i požrtvov- 
nosti u tog naroda, kojim se Poljska zaista može po- 
nositi! 


Da, samo kad bi svaki čovjek našao takova 
otkrivača! Ali ja vam kažem: tko ima strpljivosti, 
može već naučiti takovu umjetnost. Ne doduše 
slikati, ali zato izmamljivati skrivene ljepote. 
Ljutite li se na sestre ili na drugove zbog nji- 
hova ružnog izražaja, to pomislite, da ih baš vi 
morate slikati i to na njihovu vlastitom licu. Ne 
ćete li za nekoliko tjedana, dvostrukom ljubez- 
nošću i dobrotom, moći uslikati sasvim drugi iz- 
ražaj? 

Naučite se jednom promatrati, kao što slikar 
promatra, i pogledajte, nijesu li dobili odsjevom 
vašega dobrog vladanja sasvim druge oči i sa- 
svim drugi potez oko ustiju. Kako bi lijepo bilo, 
da se to može zadržati! A to se može zadržati, 
samo ako vi ustrajete u dobru! Kako bi lijepo 
bilo, kad bi se onda roditelji »nakaze« također 
jednom poveselili lijepoj slici, što ste je vi nasli- 
kali, ne uljenom bojom na platno, nego umjet- 
nošću srca na živa lica. Da, treba da i mi svi bu- 
demo poput onog slikara otkrivači svega lijepoga 
i dobroga u ljudima, koji nas okružuju. f. 



GOSPA ZAKRILJUJE SVIJET OD BOŽJIH STRIJELA 
Stara slika na oltaru u franjevačkoj crkvi na Poljudu kod Splita 
(Foto iz arhiva Jugoslavenske Akademije) 

Abiturijentica daje instrukcije iz svih predmeta za niže 
razrede. Reflektira na žensku djecu iz dobrih obitelji. 
Adresa u Upravi. 

Malo okasno. Jedan gospodin ulazi 
ljutito i energično u ured policajnog 
komesara: 

»Gospodine, molim vas, mogu li 
tužiti radi uvrede čovjeka, koji me 
je nazvao vodenim konjem?« 

»Naravno. A kad vas je uvrijedio?« 

»Pred tri godine.« 

»Pred tri godine? I vi tek danas 
podnosite tužbu?« 

»Da, jer sam jučer u menažeriji 
prvi put u životu vidio vodenog ko- 
nja!« 

Čudno. A.: »Pazi, što mi se noćas 
dogodilo. Ušao sam, onako prilično 
razigran u tuđi stan, tako da su me 
odande jedva izgurali, jer sam bio 
čvrsto uvjeren, da sam došao svojoj 
kući.« 

B.: »Je, to pak ne razmem, kak si 
mogel biti tak siguren, da si doma?« 

A. : »Pa kako ne bih bio siguran, 
kad sam u mraku dobio takvu zauš- 
nicu, da mi se sve zakrijesilo pred 
očima.« 

U XX. vijeku. On: »Zar ne, vaš je 
suprug umro naravnom smrću?« 

Ona: »Da! Pregazio ga je auto- 
mobil.« 

Sa pozornice. Na pozornici nekog 
provincijskog kazališta odigrava se 
prizor iz »Rikarda lili.«, kad ovaj ne- 
sretni kralj u boju viče: »Konja! Kra- 
ljevstvo dajem za konja!« 

Netko sa galerije vikne: »A ne bi 
li bio dobar i magarac?« 

»Bi!« odgovori Rikarđ III. »Dođite, 
ali samo brzo!« 

Intimno. A.: »Ti poznaš onu gospo- 
đu za susjednim stolom?« 

B. : »Da. Poznam!« 

A. : »Molim te, a koliko joj može 
biti godina?« 

B. : »Preklani bila je stara 37 godi- 
na, ove godine 35, a d ) godine imat 
će valjda 33 godine.« 

Iz škole. Tumačio učitelj djeci u 
školi ustrojstvo ljudskoga tijela, a na- 
ročito optok krvi. Pa da vidi, kako 
su djeca shvatila, reče: 

»Da se ja na primjer postavim na 
glavu, poletjela bi mi sva krv iz či- 
tavoga tijela u glavu. A tko zna, za- 


što krv, kada stojim na nogama, ne 
siđe u noge?« 

Mali Vlatko: »Ja znam.« 

Učitelj: »No, reci!« 

Mali Vlatko: »Zato, jer noge 
nisu šuplje.« 

Mršavljenje. A.: »Za milost Božju! 
Kako ti to užasno izgledaš?« 

B. (koji se liječi, da omršavi): »Da, 
da, dragi moj! Baš jučer sam izraču- 
nao, da će me, ako svojim mršavlje- 
njem nastavim, do Božića posve ne- 
stati.« 

Opasno. A.: »Jesi li opazio, kako 
se ovo dvoje mladih voli?« 

B.: »Jesam. No svejedno mislim, da 
od te ženidbe ne će biti ništa.« 

A. : »Zašto?« 

B. : »Njezin je otac vlasnik osigu- 
ravajućeg zavoda, a njegov ima tvor- 
nicu žigica . . .« 

I to može biti. Dva radnika navijaju 
na velik drveni točak debeo elek- 
trički kabel. Navijaju i motaju, ni- 
kad kraja! 

»Meni se čini, da ne ćemo nikad biti 
gotovi.« 

»I meni se čini, da su mu kraj od- 
rezali.« 

Strpljivost. Sudac: »Vaš alibi nije 
vam uspio.« 

Tuženi: »Gospon poglaviti, pa 
probajmo na drugi način.« 

ŠAH 

Problem broj 31 



Bijeli matira u tri poteza (L. Kubbel) 


- ^vjet$ki dinjadajo 

5. kolovoza. U Alžiru u Africi 
digli Arapi pobunu protiv Židova. 

6. Jedan od najglavnijih Mussolini- 
jevih fašističkih doglavnika osu- 
đen na 5 godina progonstva, jer 
se usprotivio Mussolinijevoj po- 
litici: tako se i sami prvaci fa- 
šizma, baš kao i hitlerizma, bu- 
ne protiv svojih vođa. 

7. Maršal Hindenburg pokopan u 
Tannenburgu uz velike svečanosti. 

8. Bugarska vlada hoće zakonom da 
snizi dugove seljacima za 40%, 
obrtnicima za 30%, a trgovcima 
za 20%. 

9. Novi austrijski kancelar Schusch- 
nigg pohodio Budimpeštu. 

10. Oto Habsburški otputovao je u 
Švedsku, da potraži jednu kćer 
švedskoga kralja sebi za ženu. — 
Umro slovenski katolički političar 
Antun Sušnik. 

11. Austrijski potkancelar knez Star- 
hemberg otputovao u Rim po 
Mussolinijevu privolu, da on po- 
stane regent u Austriji, kao što 
je Horty u Madžarskoj. 

12. Treći sin bivšeg španjolskoga 
kralja poginuo je prigodom auto- 
mobilske nesreće. 

13. Madžari rade živo na tom, da 
Poljsku privuku k sebi i Italiji. 

14. U Irskoj došlo do pobune seljaka 
radi teških poreza. 

15. Navršilo se ravno 400 godina, ka- 
ko je osnovan isusovački red. 


* 1400 dinara 1 . V. — 20. 

VI. te 1. IX. — 15. X. stoji Vas dvade- 
setdnevni boravak u Slatini Radenci. 
Stan, hrana (obična ili dijetna), kupa- 
nje, dva liječnička pregleda (Rentgen 
itd.) analiza mokraće i sve takse ura- 
čunate. Možete si Vi pretsaviti užitak 
i djelovanje na zdravlje, kupati se 
u čuvenoj Radenskoj kiselici? Liječi 
mnoge bolesti srca, bubrega, jetara, 
želuca, viški tlak, giht, sklerozu, smet- 
nje starosti, kamence, unutrašnje žli- 
jezde. Tražite opširan prospekt. Bes- 
platno. Kupalište i Lječilište Slatina 
Radenci, Slovenija. Glavni zastupnik 
za Zagreb i okolicu. Ljubljanska ulica 
broj 5, Telefon broj 36 — 31. 


DOBRI] AN I KIŠOBRAN 



Vrućina je pritisnula 
kao usred ljeta, 
naš se čika po livadi 
sa lulicom šeta. 


Lulica se ugasila 
i naš čika stane: 
jedan gusti kišni oblak 
odnekuda bane. 


I zapljušti kiša silna; 
pomozi mu, Bože! 
Prokisnut će dobri čika 
danas sve do kože . . . 


No drugi put naš Dobrijan 
tako proći ne će, 
jer se odsad i po suncu 
s kišobranom šeće . . . 

NJ EGA LICA I PUTI 

Bez njege jest mladost rugoba trajna, 
Sa njegom jest mladost ljepota bajna 

Razlika u izgledu istog lica: 


Bez njege Prolazna njega Redovita njega 

Kroz stoljetna iskustva preporučamo za njegu lica ono 
sto je uistinu najbolje za megu masnog lica, a to jest 

MANDULA CREMA ZA LICE 

koja čisti lice od nabora, bobuljica, prištića, ušaja 
i od sunčanih pjega. Ciiena lončića Din 15*— . Novo- 
derma sapun Din 10’-. Proizvodi i stavlja u promet 
stara g. IM* osnov. KAPTOLSKA LJEKARNA SV. 
MARIJE, Ijek. V. Bartulić, Zagreb, Dolac kraj Tržnice 


KRIŽALJKA 


Vodoravno: 1. Gorje u Rusiji. 2. Vrst psa. 3. Vo- 
će. 4. Rijeka u Rusiji. 5. -Kradljivac. 6. Kupalište. 7. Djelo 
umjetnika. 8. Mjera. 9a. Muško ime. 9. Služi za pra 
vljenje rakije. 11. Prirodni pojav 14. Živi u vodi. 16. Ri 
jeka u Italiji. 18. Nevoljnik. 19. Rana. 21. Kralj. 22 
Grad u Braziliji. 25. Glasoviti ljubavnik. 26. Jelo. 27 
Heraldički pojam. 29a. Geografski pojam. 30. Zamje- 
nica. 32. Zamjenica. 33. Orijentalno božanstvo. 35. Igra 
kartama. 38. Zamjenica. 39., Otok. 40. Žensko ime. 41. 
Ime iz milja za majku. 

Okomito: 1. Zanatlija, & Član obitelji. 6. Rijeka u 
Crnoj gori. 10. Muško ime. 12. Treba za lov ptica. 13. 
Kukac. 15. Žensko ime. 16. Vjenčanje. 17. Grad u Fran- 
cuskoj. 20. Dio crkve. 23. Praviš na šetnji. 24. Leteći 
konj. 25. Grad u Italiji. 28. Rijeka u Italiji. 29. Posuda. 
31. Žene nose oko vrata. 34. Zamjenica. 36. Ptica. 37. 
Opera. 38. Kemijsko počelo. 39. Vrhunac sreće. 40. 
Predlog. 


* Tvrdoglavost i lijenost su dva 
slaba svojstva! 

Mnogo toga bi se dalo popraviti, da ljudi nisu lijeni i 
tvrdoglavi. Vi ste takav! Vi dobro znate, da je Radenska 
kiselica vanredna za piće, za zdravlje dobra, te liječi 
mnogu bolest, dok nije jako zastarjela, pa ipak još do 
danas niste poslali svoju adresu na jednoj dopisnici, da 
Vam se pošalje cjenik za dobavu kiselice, opširnu bro- 
šuru o njoj, te kupališni (banjski) prospekt. Sve dobijete 
badava! Ne budite tako lijeni, radi se o Vašemu zdravlju 
i dobrom osjećanju. Pošaljite još danas svoju adresu 
na: Kupalište i Lječilište Slatina Radenci, Slovenija. 
Glavni zastupnik za Zagreb i okolicu: Ljubljanska ul. 5. 
Telefon 36-31. 


Ilustrovani tjednik m Obitelj ‘ izlazi svake nedjelje. Pretplata 30 Din na tri mjeseca , za inozemstvo 4 dolara godišnje . Pretplata se plaća unaprijed 
Rukopisi se ne vraćaju. m Obitelj" izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik B Obitelji* 
Zagreb, Trenkova 1. Adresa uredništva i uprave 9 Obitelji" : Zagreb, Trg Kralja Tomislava 21. Tilefon 54-17 . Ček. rač . pošt. šted . br. 33 >536° 
i^bitelj" se tiska u Tiskari Narodnih Novina u Zagrebu. Za tiskaru odgovor 41 V . Kirin, Deielićeva ul. 2. 

Slika na naslovnoj strani: “Dvorac Ganđolfo u Kojemu se Papa nalazi na 

ljetovanju 

Sirom 


DVUKAC »MIRAMARE* U TRSTU, U KOJEM JOŠ NITKO NIJE NAŠAO SREĆE 


MOTORNI BRODIĆ „MJVA* ODREĐEN OD PAPE PIJA XI. ZA MISIONARE 
u kraju oko rijeke Okavango u južnoj Africi otpremljen je ovako 450 km kroz pustinju 


Na posebnome mjestu grada Trsta diže 
se krasan bijeli dvorac „Miramare*. Dao ga 
je bagraditi austrijski nad < jv. da Maksimi- 
lijan, koji je kasnije tragično poginuo kao 
meksikanski car. 1 carica Elizabeta, žena 
rranje Josipa I., rado je u njem boravila, 
dok nije pala kao žrtva atentata. Isto tako 
je tu često boravio austrijski nasljednik pri- 
jestolja Rudolf, koji te također tragično za- 
vršio život. Iza toga je dugo dvorac bio ne- 
nastanjen. dok ga za svoje ljetno boravište 
nije izabrao nadvojvoda Fran o Ferdinand 
koji je skoro za tim nao kao žrtva sarajev- 
skog atentata. A sad, baš kad se navršuje 
20 godina od početka svjetskoga rata, iza- 
brala je talijanska vojvotkinja d’Aosta taj 
dvorac, koji zovu najnesretnijim dvorcem u 
Evropi, za svoje boravište ne mareći za pra- 
znovjerje, koje se uz taj dvorac veže. 


BIRMANSKE DJEVOJKE U STRAŽNJOJ 
INDIJI 

Lijevo: MORMONSKA KATEDRALA 
„SVETACA POSLJEDNJIH D A N A“ 
u Salt-Lake City u Sjevernoj Americi 


CRNAC IZ PLEMENA ZULU 
svečano ukrašen staklenim^perlama, od kojih 
je načinio imitaciju naočala 


SVIJETA 



